5 makanan eksotik yang ada di Malaysia

Kalau cakap pasal makanan ni semua orang teringin nak makan kan. Tetapi, yang jadi masalahnya makanan juga merupakan soalan yang paling sukar untuk anda jawab apabila ditanya seperti 'Nak makan apa? Nak makan dekat mana?' Sampai ke sudah masih berfikir tentang makanan.

Tambahan pula, Malaysia sangat terkenal dengan pelbagai juadah makanan yang menarik untuk dinikmati bersama. Sedap-sedap pula tu kan? Ok, jom kita tengok pula makanan eksotik yang juga wujud di Malaysia ini. Mana nak tau kalau anda teringin untuk mencubanya nanti.

Selalunya kalau dekat nak raya ni makanan yang paling digemari semua adalah rendang ayam dan rendang daging yang dimakan bersama ketupat. Tak pernah pula terfikir ada rendang landak. Untuk pengetahuan anda, daging landak ini teksturnya seperti ayam cuma isinya liat sedikit. Kalau bab rasa pula, mestilah sedap dan unik. Cumanya, ia agak sukar untuk didapati di mana-mana. Ada sesetengah tempat sahaja yang menyediakan lauk landak kerana harganya agak mahal.

Tupai yang comel dimasak dengan 'black pepper' ? Ok agak janggal untuk makan sebab jarang melihat ada daging tupai dijual dan tidak pernah terfikir ia boleh dimasak dengan 'black pepper'. Dah macam makanan 'high class' ni sebab sudah tentu harganya sangat mahal. Bagi yang sudah merasanya, mungkin ini adalah menu istimewa.

Ramai yang mengatakan bahawa telur buaya ini dijadikan sebagai penawar untuk sakit lelah. Kalau tengok dari segi saiz, memang agak besar dua kali ganda dari telur ayam biasa. Pernah juga terlihat buaya dimasak pedas. Menarik pula tengok lauk buaya ni sebab selalunya banyak kes buaya membaham orang di sungai, tetapi kali ini orang pula yang membaham buaya.

Nampak seperti gamat tetapi bukan gamat. Ini adalah bronok yang banyak ditemui di kawasan berselut di Langkawi. Ia merupakan menu istimewa yang wajib dicuba jika anda berkunjung di sini. Sungguh enak dimakan bersama dengan nasi.

Zaman kanak-kanak dulu suka tangkap belalang dekat padang tetapi tidaklah sampai hendak memakannya. Bagi penduduk di Thailand, ini merupakan makanan eksotik mereka. Bukan setakat belalang, banyak lagi serangga lain yang mereka goreng untuk dijual. Di Kelantan, belalang goreng ini agak popular cumanya nak makan atau tidak sahaja. Ada juga yang menambah santan supaya menjadi lebih enak dan lazat.


Gary Vaynerchuk - Jutawan Yang Bermula Dengan Menjual Lemonade dan Kad Besbol

Nama Gary Vaynerchuk mungkin agak janggal dan kurang dikenali di Malaysia. Namun begitu, beliau yang merupakan seorang yang terkenal di Amerika sebagai seorang usahawan dan penulis buku yang sangat berjaya juga mempunyai berbagai syarikat bernilai ratusan juta dollar.

Gary merupakan anak seorang imigran yang datang dari Soviet Union. Bapanya, merupakan seorang penjual wain merupakan seorang yang beliau sanjung tinggi kerana bertungkus-lumus membesarkan beliau di dalam suasana yang asing dan penuh cabaran memandangkan status mereka sebagai keluarga imigran.

Gary sendiri mula melibatkan diri dalam bidang perniagaan sejak beliau kecil dengan menjual lemonade dan kad besbol. Mungkin ramai yang berniaga kecil-kecilan di sekolah rendah atau menengah dahulu, tetapi Gary bukan berniaga secara main-main. Pada umur yang muda pun beliau sudah mengaut keuntungan beribu-ribu ringgit dari perniagaannya itu.

Apabila umurnya meningkat kepada 24 tahun, beliau kemudiannya mengambil alih perniagaan bapanya dan berjaya meningkatkan nilai syarikat bapanya daripada 3 juta Dollar kepada 60 juta Dollar hanya dalam masa 5 tahun. Ini dilakukan oleh beliau dengan menggunakan media sosial untuk menghubungkan perniagaannya dengan pelanggan.

Beliau kemudiannya menubuhkan syarikatnya yang lain untuk membesarkan lagi empayar perniagaannya. Antara syarikat beliau yang terkenal adalah WineLibrary, VaynerMedia dan VaynerX. Beliau juga menjadi penasihat untuk Uber, Birchbox, Snapchat, Facebook, Twitter dan Tumblr.

Beliau selalu menceritakan yang ketika umurnya 20-an, beliau banyak meluangkan masa dengan orang-orang yang berumur 90-an dan mendengar kisah-kisah hidup mereka. Mereka ini selalunya akan menceritakan kepada Gary yang mereka menyesal kerana tidak membuat perkara yang mereka inginkan ketika muda dahulu. Apabila mereka telah tua, tiada apa yang dapat diusahakan lagi dan impian mereka bertukar menjadi penyesalan terbesar dalam hidup mereka. "I wished I could have done this. I wish I could have done that," kata mereka. Tetapi tiada apa lagi yang dapat dilakukan atas faktor umur mereka yang sudah terlalu tua.

Ini memberi semangat yang luar biasa kepada Gary untuk menjalani hidupnya dengan sepenuh hati dan menumpukan perhatian kepada perkara yang beliau inginkan dalam hidup. Gary tidak mengajak semua orang untuk menjadi bilionaire seperti beliau atau melibatkan diri dalam perniagaan, tetapi beliau menekankan agar setiap seorang daripada kita hidup bahagia dengan membuat perkara yang kita suka.

Gary selalu menekankan di dalam talk beliau yang kebanyakan orang takut untuk buat sesuatu yang baru atas sebab ketakutan yang tak dapat diatasi. Salah satunya adalah ketakutan apabila dilihat sebagai seorang yang gagal dalam hidup dan dilihat tidak sehebat kawan-kawan yang lain.

Bagi Gary, ini semua adalah bullshit dan alasan-alasan yang diberikan hanyalah gambaran daripada ketakutan itu tadi. Bagi beliau, setiap daripada kita sebenarnya sudah tahu apa yang kita ingin buat, cuma tidak berani untuk melawan ketakutan kita sendiri.

Gary selalu menekankan yang orang muda patut mengejar cita-cita untuk buat apa yang mereka mahu dan luangkan masa beberapa tahun untuk menjayakan apa yang diinginkan. Sekiranya seorang yang berumur 23 tahun meluangkan 3 tahun mengejar sesuatu yang dirasakannya boleh membuatkan beliau berjaya, tetapi kemudiannya gagal, beliau masih lagi berumur 20-an. Banyak lagi masa yang ada untuk mencuba benda yang lebih 'stabil'.

Anda boleh ikuti Gary Vaynerchuk melalui Facebook, Twitter, Instagram dan di berbagai platform lagi kena beliau memang seorang yang yakin dengan penggunaan media sosial sebagai platform perniagaan alaf baru. Mungkin anda dapat belajar sesuatu yang baru dari beliau.


Kalau nak cepat dapat calon isteri, ikuti langkah ini

Lelaki pastinya ingin nampak menarik di mata gadis. Tambahan pula masa baru nak berkenal-kenalan. Ada ajaran sesat yang mengatakan yang gadis suka lelaki yang ayat power. Tapi sebenarnya itu kurang benar. Nak ayat macam mana kalau gadis nak dekat pun tak berani. Gadis sukakan kecantikan. Tapi macam mana lelaki nak nampak 'cantik'? Inilah 6 perkara yang lelaki perlu perhatikan agar nampak lebih menarik pada pandangan gadis. Tak kisahlah gadis mana pun. Mak kita dulu pun gadis juga masa dia muda-muda.

Muka adalah perkara pertama yang mencerminkan identiti lelaki yang menarik. Gadis sukakan lelaki yang berkulit bersih. Handsome atau tak bukan perkara utama. Tak kiralah anda hitam manis atau putih melepak bagaikan artis Korea, pastikan muka anda tidak terlalu berminyak.

Pastikan juga bulu-bulu di muka anda diurus baik. Yang paling penting, pastikan tiada bulu hidung lari keluar dari sarangnya. Itu memang turn off. Kalau anda tidak bercukur, anda mungkin nampak rugged. Tetapi kalau bulu hidung terkeluar, itu tandanya anda memang pengotor. Dan pastikan juga batang hidung anda tidak dihiasi black head yang sebesar kepala mancis. Kasi picit keluar..

Anda tak perlukan gigi yang bersinar bak mutiara atau tersusun rapi bagaikan kekunci piano. Cukup sekadar gigi anda bebas dari tahi gigi, cebisan makanan dan juga karat.

Dan jangan lupa, pastikan bau nafas anda adalah neutral agar lebih selesa semasa berbual pada jarak dekat. Kalau duduk jauh 2 meter pun masih bau longkang, ampun maaf dipinta, sila main jauh-jauh.

Anda tak perlu berbau wangi semerbak harum bagaikan pakai minyak wangi 3 kilo. Kecuali jika anda memang nak menarik golongan yang juga memakai minyak wangi 3 kilo.

Cukup sekadar bau yang sederhana atau berbau neutral. Jangan lupa pakai deodoran untuk mengelakkan ketiak anda hangit berkerak. Badan yang berbau seperti Dynamo atau Breeze lebih bagus daripada bau ketiak.

Rambut anda tak semestinya perlu mengikut trend terbaru. Cukuplah sekadar gaya yang sesuai dengan diri anda. Dan pastikan rambut anda tidak berbau hapak. Senang cerita, jangan lupa syampu masa mandi sebelum keluar tu.

Anda boleh pakai apa sahaja yang anda rasa sesuai. Cuma pastikan baju atau seluar anda tidak terlalu berkedut. Kemeja atau seluar yang diperbuat dari kain kapas perlu diseterika dahulu agar nampak lebih sharp.

Anda mungkin rasa macam ianya nampak sama sahaja, tetapi mata gadis boleh membezakannya dan anda boleh sahaja dicop sebagai pemalas.

Pakai kasut yang betul. Dan pastikan kasut anda bersih. Sekiranya anda memakai selipar, pastikan kuku kaki anda dipotong baik.

Kasut yang sesuai adalah pelengkap gaya seorang lelaki. Jangan lupa pula pakai stokin. Memakai kasut tanpa berstokin ialah antara perkara turn off yang paling besar.

Jadi, tunggu apa lagi. Pastikan 6 perkara ini anda perhatikan nescaya anda akan tampak lebih menarik di mata gadis-gadis. Nak percaya atau tidak, terpulanglah kepada anda. Jangan lupa SHARE dengan kawan-kawan anda yang belum cukup hensem.

Bonus: Kuku di tangan jangan lupa dipotong pendek, kemas dan pastikan tiada kotoran di bawah kuku. Kenapa? Potong saja. Jangan banyak soal.


Nenek 84 tahun merupakan penembak tepat tertua di dunia

Chandro Tomar mempunyai 6 orang anak dan 15 orang cucu. Jika dilihat dari segi fizikal, rupanya sama sahaja seperti nenek-nenek lain di India. Kedutan di kulit, rambut putih beruban dan pergerakan yang semakin lemah.

Namun, apa yang pasti, Chandro sebenarnya ialah seorang nenek yang paling cool kerana beliau merupakan seorang penembak tepat tertua di dunia yang telah memenangi 25 pingat di peringkat kebangsaan.

Beliau yang lebih dikenali dengan gelaran "Shooter Daadi" mula belajar menembak pada usia 65 tahun.

Ketika itu, Chandro Tomar menemani cucunya ke Kelab Menembak Johri kerana si kecil itu takut untuk pergi bersendirian. Di situlah Chandro mula memegang senapang dan berasa sangat seronok serta teruja apabila tembakannya mengenai sasaran. Bakat menembaknya disedari oleh jurulatih di situ, Farooq Pathan.

Farooq kemudian dengan sukarela menjadi jurulatih Chandro sehingga kemahirannya digilap dan memenangi pelbagai pertandingan menembak di seluruh India.

Kisah nenek bermata helang ini telah menjadi inspirasi kepada ramai wanita di kampungnya. Mereka kini faham bahawa kaum wanita seharusnya berdikari dan tidak perlu terlalu bergantung harap kepada orang lain. Selain itu, seramai 25 orang wanita telah menyertai kelab menembak di bawah latihan Chandro.

Adik ipar Chandro, Prakashi Tomar yang berusia 80 tahun juga merupakan seorang penembak tepat. Kisahnya lebih menarik kerana beliau pernah mengalahkan Timbalan Penguasa Polis sehingga pegawai tersebut berasa malu untuk menghadiri upacara penyampaian hadiah akibat dikalahkan wanita tua.

Kedua-dua wanita ini membuktikan bahawa usia bukanlah faktor yang menghalang seseorang mencapai impian. Sesiapa pun boleh menggapai cita-cita sekiranya mereka bersungguh-sungguh.


Kuat menguap bukan tanda pemalas tapi sebenarnya terlalu pintar

Satu kajian saintifik terbaru mendapati tempoh anda menguap berhubungkait dengan jisim otak anda dan bilangan neuron dalam otak.

Menurut keputusan penyelidikan itu, jika anda mempunyai otak yang lebih besar, maka lebih panjanglah anda menguap.

Kajian yang diterbitkan dalam Biology Letters itu mengkaji video pelbagai spesies menguap. Ini termasuklah cimpanzi, kucing, anjing, gorila, musang, unta, kuda, tikus dan sebagainya. Setiap aktiviti menguap diperhatikan dan diukur tempoh masanya.

Manusia pula mempunyai tempoh menguap yang paling panjang kerana otak kita mempunyai jisim yang paling berat iaitu kira-kira 1.4 kilogram. Selepas manusia, cimpanzi, kuda dan unta mempunyai tempoh menguap yang panjang mengikut turutan. Kuapan terpendek pula adalah milik tikus dan arnab.

Andrew Gallup, seorang ahli psikologi dan penyelidik yang bertanggungjawab ke atas kajian ini menerangkan bagaimana menguap membantu menyejukkan otak:

Apabila anda menguap, rahang yang terbuka luas meningkatkan peredaran darah ke tengkorak dengan mengepam darah keluar dari otak.

Pada masa yang sama, menarik nafas dengan dalam memberikan udara segar ke hidung dan rongga oral, sekaligus menyejukkan arteri serebrum melalui proses perolakan.

Kedua-dua proses ini mengeluarkan haba ibarat sebuah radiator yang menyejukkan enjin kereta.

Jadi, kita sebenarnya menguap bukan tanda kita letih atau kebosanan. Secara teknikalnya, jika tubuh dan kawasan tengkorak anda lebih panas daripada biasa, ia akan menguap secara automatik untuk mengeluarkan haba.

Apa yang lebih menarik, menurut Profesor Robert Provine dari University of Maryland, walaupun menguap adalah suatu tabiat biasa manusia seperti bersin dan kentut, ia sering disalahtafsirkan dan sehingga kini masih sukar difahami.

Kita tidak tahu apa sebenarnya punca kita menguap dari segi saintifik. Kalau dari sudut agama tu dah memang ramai yang tahu. Diharap penyelidikan terbaru ini telah memberikan sedikit pencerahan kepada kita semua.


Bolehkah kucing anda diberi minum susu lembu?

Sejak kita kecil lagi kita selalu dipaparkan dengan visual kucing sukakan susu. Sama ada iklan TV, kartun, buku cerita kanak-kanak, semuanya menunjukkan gambar kucing minum susu. Apa yang sebenarnya terjadi tidak pula ditunjukkan kepada masyarakat.

Seperti mamalia dewasa yang lain (termasuklah majoriti manusia), kucing tidak toleran laktosa. Ini bermakna, mereka tidak mempunyai enzim yang diperlukan untuk menguraikan laktosa ataupun gula yang terkandung dalam susu.

Memanglah semangkuk susu tidak akan membawa maut kepada seekor kucing, tetapi kesan dan akibat meminumnya akan menyusahkan kucing tersebut beserta tuannya sekali kerana perlu membersihkan kotoran.

Jika kucing anda toleran terhadap susu ataupun anda ingin memberikan sesuatu yang istimewa kepada kucing, hanya gunakan susu sebagai salah satu treats. Susu lembu sebenarnya tidak memberikan nutrisi yang ketara pun kepada kucing dan ia juga bukanlah pengganti makanan kucing yang baik.

Jadi, seperti snek treats yang lain, ia hanya perlu diberi sebanyak 10-15% sahaja daripada nilai diet harian seekor kucing.

Untuk mengelakkan obesiti, jangan beri susu melebihi 20-30 kalori setiap hari. Memandangkan secawan susu skim sudahpun mempunyai 83 kalori, anda hanya perlu berikan beberapa sudu sahaja susu kepada kucing untuk mengelakkan masalah berat badan kucing.

Dan seelok-eloknya berilah susu bebas laktosa, susu kambing atau susu khusus untuk kucing bagi proses pencernaan yang tidak bermasalah.

Anda mesti fikir yang anak kucing sudah semestinya memerlukan susu untuk membesar, bukan? Ya, anak kucing memang mempunyai keupayaan untuk mencernakan sedikit laktosa berbanding kucing dewasa.

Walau bagaimanapun, tubuh mereka tidak mampu untuk menghadam susu lembu yang mempunyai kandungan laktosa tiga kali lebih banyak daripada susu ibu kucing.

Meminum susu lembu biasa bukan sahaja menyebabkan kucing cirit-birit, malah ia akan menyebabkan mereka kebuluran sekiranya diet harian mereka tidak dijaga dengan baik. Jika anda hanya memberikan susu semata-mata kepada kucing, nisbah caseins dan whey dalam susu lembu itu tidak mampu menampung tumbesaran seekor anak kucing.

Jadi, sekiranya anda perlu menjaga seekor anak kucing tanpa kehadiran ibunya, belilah susu khas untuk kucing di kedai haiwan peliharaan. "Susu" ini diformulasikan khusus untuk memberi nisbah caseins dan whey yang tepat untuk memberikan nutrisi sempurna kepada kucing tanpa sebarang komplikasi penghadaman.


Pernah terfikir bagaimana suasana bekerja di Kutub Selatan?

Kutub Selatan yang terletak di benua Antartika merupakan titik paling selatan atas muka bumi. Ia terletak bertentangan dengan Kutub Utara dan menjadi lokasi stesen-stesen penyelidikan seperti Stesen Kutub Selatan Amundsen-Scott Amerika Syarikat yang telah diasaskan pada tahun 1957.

Apabila wujudnya stesen penyelidikan dari pelbagai negara tersebut, sudah pastilah ada manusia yang menetap dan bekerja di sana. Pernahkah anda terfikir, bagaimana kehidupan dan pekerjaan di tempat paling terpencil dalam dunia ini?

Sebanyak 30 buah negara telah menubuhkan stesen-stesen penyelidikan di Antartika. Sehingga kini, terdapat 75 buah stesen individu yang diwujudkan, namun hanya 45 buah sahaja yang beroperasi sepanjang tahun.

Para penyelidik dan petugas terlebih dahulu akan menghantar barang-barang keperluan kerja dan peribadi serta peralatan ke pangkalan seperti Stesen McMurdo milik Amerika Syarikat di kepulauan Ross. Kemudian mereka akan dibawa menaiki kapal terbang ke tapak lokasi stesen masing-masing.

Ada juga penyelidik yang bekerja di atas kapal namun bukan semua kapal merupakan kapal penyelidikan. Semasa musim panas di hemisfera selatan, banyak kapal pelayar pelancongan akan berlepas dari Argentina dan menuju ke penghujung Semenanjung Antartika.

Semua orang di Kutub Selatan tinggal berhimpit-himpit di kuarters sama ada di dalam khemah, dalam bilik asrama yang sempit atau di atas kapal.

Menurut seorang ahli biologi, Dr. Nerida Wilson, beliau sering menghabiskan masa di atas kapal. Tiada istilah "waktu peribadi" kerana waktu kerja yang sangat panjang dan berkongsi bilik bersama tiga rakan sekerja yang lain. Beliau juga tidak dibenarkan berjalan-jalan seorang diri di dek kapal atas dasar keselamatan. Jadi, setiap individu perlu ada peneman pada setiap masa.

Tak ramai manusia yang boleh tahan dengan musim sejuk di Kutub Selatan. Benua itu tidak mempunyai penduduk asli, jadi tidak ada sesiapa yang dilahirkan di situ, tidak ada kanak-kanak berlari dan tiada siapa tahu sejarah sebenar tempat itu.

Disebabkan stesen penyelidikan itu merupakan rumah kedua bagi semua pekerja di sana, ia bagaikan sebuah pekan kecil. Semua orang amat mesra antara satu dengan yang lain dan saling bantu-membantu. Mereka amat teruja dan bersyukur dapat menjejakkan kaki ke sana.

Apabila tiba musim panas di mana matahari terpacak selama 24 jam, mereka akan bekerja dengan lebih lama. Tetapi pada masa terluang, mereka akan menghabiskan masa di kedai kopi, bar, menonton wayang ataupun bermain game. Dahulu terdapat sebuah pusat bowling yang dibina oleh tentera Amerika Syarikat namun ia ditutup pada tahun 2009.

Kalau anda nak tahu, mereka juga mengatur pertandingan Marathon untuk mengisi masa lapang. Pendek kata, tak adalah bosan sangat kalau menetap di sana. Semua orang bagaikan satu keluarga besar yang rapat.

Bergantung kepada lokasi anda bekerja, anda mungkin boleh membuang air seperti biasa di tandas. Tapi bagi pasukan penyelidik yang berekspedisi di Lembah McMurdo misalnya, mereka perlu menghantar semua sisa najis pulang ke Amerika Syarikat.

Para petugas tidak dibenarkan membuang air kecil di merata-rata tempat kerana ia merupakan salah satu peraturan yang termaktub dalam The Antarctic Science, Tourism, and Conservation Act of 1996. Setiap kali membuang air, mereka perlu mengasingkan air kencing dan juga najis ke dalam bekas berlainan. Ia mungkin lebih mudah bagi orang lelaki tapi amat sukar dilakukan oleh kaum wanita.

Makanan yang dihidangkan tidaklah begitu teruk. Para petugas dapur sentiasa mencuba untuk menjadi lebih kreatif dengan bahan-bahan yang ada. Menu sarapan adalah seperti telur hancur dan sosej. Waktu makan tengah hari pula menu seperti pasta atau roti dan masakan panas untuk waktu makan malam.

Semua bekalan dan bahan masakan perlu dibawa masuk menggunakan kapal terbang dan semua stok disimpan pada suhu -15°C. Mereka mempunyai banyak bekalan makanan namun tukang masak perlu pandai menggunakan bahan-bahan yang telah disimpan dan dibekukan pada tempoh yang panjang.

Sesekali mereka dibekalkan dengan bahan segar yang diterbangkan dari New Zealand seperti sayur-sayuran dan buah-buahan. Namun bekalan ini hanya datang sekali-sekala sahaja.


WanaKiwi Boleh Bantu Mangsa Ransomware WannaCry - Sekiranya Bertindak Pantas

Minggu lepas, satu dunia dikejutkan dengan Ransomware WannaCry. Sehingga ke hari ini, tiada jumlah yang dikira tepat tentang berapakah jumlah laptop atau server yang dijangkiti kerana terdapat laporan mengatakan ada pihak yang tidak membuat laporan.

Ransomware ini berjaya membuatkan system administrator sistem sibuk sepanjang minggu bagi menghadapinya.

Selepas seminggu WannaCry tersebar ke serata dunia, kini terdapat decryptor tool yang boleh membantu untuk decrypt file yang dijangkiti WannaCry.

Namun, tool ini perlu digunakan dengan segera kerana keberkesanannya mempunyai masa. Tambahan, WannaCry juga akan delete file anda sekiranya tiada pembayaran dibuat selepas 7 hari.

Penyelidik yang terdiri daripada Adrien Guinet, Matthieu Suiche dan Benjamin Delpy telah bersama-sama menghasilkan decryptor tool ini yang diberi nama WanaKiwi. WanaKiwi ini telah disiarkan pada hari Khamis lepas iaitu pada 18/May di Github.

Tool ini telah berjaya digunakan pada Microsoft Windows XP, 2003 dan juga Windows 7. Suiche juga percaya ia boleh digunakan untuk Windows Vista dan juga Windows 2008.

Cara tool ini bekerja cukup unik kerana ia tidak mencari key atau kunci untuk decrypt file, tetapi tool ini akan mencari prime number ataupun nombor perdana yang digunakan untuk menghasilkan key untuk encrypt file. Nombor ini kemudiannya akan digunakan kembali bagi menghasilkan key baru untuk decrypt file tersebut.

Untuk run tool ini, pengguna perlu download file di Github dan simpan file tersebut di folder sama seperti terdapatnya .pky file yang digunakan oleh Ransomware WannaCry. Namun, versi baru WanaKiwi akan mencari file tersebut secara automatik.

Namun, terdapat kelemahan pada sistem ini. Disebabkan tool ini menggunakan nombor perdana untuk membuat key baru, sekiranya nombor perdana ini telah hilang - sebagai contohnya, PC mangsa telah restart atau dimatikan, segala data mengenai nombor perdana itu akan hilang. Bermaksud, nombor perdana yang digunakan oleh Ransomware WannaCry untuk encrypt file telah dibuang selepas PC itu reboot.

Suiche menjelaskan WanaKiwi ini bukanlah decryptor tool yang sempurna namun sekiranya syarikat tidak mempunyai backup untuk file penting, tool ini merupakan salah satu harapan mereka.

Sehingga tarikh 19/May, hacker WannaCry telah berjaya mendapat $90,000 dalam bentuk Bitcoin.

Bagi mangsa yang terkena ransomware ini, boleh mencuba tool ini!


Pelayaran mengelilingi dunia jejaka kacak bersama seekor ayam bernama Momo

Seorang lelaki muda dari Perancis, Guirec Soudée yang kini hanya berusia 25 tahun telah memulakan ekspedisi terulung dalam hidupnya untuk berlayar mengelilingi dunia seorang diri sejak Mei 2014. Dia menaiki perahu layar berukuran 30 kaki yang diberi nama Yvinec.

Namun, Guirec sebenarnya tidaklah bersendirian. Dia ditemani haiwan peliharaannya, Monique, iaitu seekor ayam betina yang ditemui di Canary Islands.

Sebelum memulakan ekspedisi, Guirec telah mendapatkan nasihat pakar dari Perancis kerana dia bercadang untuk menggunakan telur ayam sebagai bekalan makanan sepanjang pelayaran.

Namun, pakar memberitahu bahawa secara fisiologi, seekor ayam tidak akan dapat bertelur di atas kapal layar kerana tekanan dari persekitaran. Keputusan itu tidak menghalang Guirec daripada membawa Monique menemaninya menjelajah dunia.

Apa yang menakjubkan, pada hari pertama berlayar, Monique telahpun berjaya menghasilkan sebiji telur. Dalam masa 4 minggu sahaja, ayam itu telah menambah 25 lagi butir telur. Ini membuktikan ayam peliharaannya itu tidak mengalami sebarang tekanan atau stress.

Guirec dan Momo telah bersama-sama merentasi lautan Atlantik dan Alaska, meluangkan masa di kepulauan Caribbean, membeku dan berhibernasi di Greenland, mengemudi melalui Nortwest Passage yang sempit dan pelbagai lagi liku-liku semasa berlayar bersama.

Pada musim sejuk, kapal mereka pernah tersadai di tengah-tengah ais. Dia hanya berdoa agar ada seseorang yang menjumpai mereka. Ada masanya Guirec berasa seperti ingin berputus asa, namun apabila tiba keesokan harinya setelah matahari muncul semula, tiupan angin menjadi tenang dan Monique bertelur lagi, dia terus melupakan segala masalah.


5 bandar 'hantu' dan tidak berpenghuni yang boleh anda lawati

Pembikin filem cukup suka dengan bandar Craco di Itali. Filem-filem seperti "Passion of the Christ," "Saving Grace" and "Quantum of Solace" semuanya dirakam di sini. Pengarah dan pembikin filem bukan menyukai bandar ini kerana pantai yang cantik atau pusat bandar yang menarik. Tetapi mereka menyukainya kerana sifatnya yang misteri, sunyi dan ditinggalkan.

Selama berabad lamanya, Craco gah sebagai bandar yang makmur dengan sebuah universiti, empat plaza dan sebuah biara Kristian. Apabila terlalu banyak bencana alam yang berlaku seperti kejadian tanah runtuh, banjir dan gempa bumi, banyak struktur dan kediaman musnah. Penduduk setempat terakhir seramai 1,800 lenyap meninggalkan bandar ini pada tahun 1963 akibat tidak lagi mampu bertahan.

Sebenarnya banyak lagi bandar di dunia ini yang ditinggalkan begitu sahaja. Ramai yang meninggalkan rumah dalam keadaan sehelai sepinggang apabila mereka berpindah. Ada yang lari dari bandar ini kerana takutkan bencana alam, ada juga yang lari kerana faktor berpunca dari manusia.

Anda sukakan bandar yang sunyi, terpencil dan agak creepy? Bolehlah cuba lawati bandar-bandar ini apabila anda ke luar negara:

Shicheng merupakan sebuah bandar yang sibuk kira-kira 360 kilometer barat daya dari Shanghai. Pada tahun 1959, kerajaan China ingin membina empangan dan stesen janakuasa elektrik hidro di kawasan itu. Selepas memindahkan 300,000 penduduk dipindahkan, bandar itu mengalami banjir yang teruk sehingga tenggelam sedalam 161 kilometer dan terus dilupakan.

Pada tahun 2001, seorang pegawai pelancongan menyarankan agar menggunakan bandar itu sebagai salah satu tarikan pelancong yang minat menyelam. Shicheng kemudian mendapat gelaran "Atlantis Timur" dan menjadi semakin popular setelah gambar bandar itu dalam air disebarkan sejak tahun 2011.

Berlokasi di kepulauan antara Norway dan Kutub Utara, Pyramiden merupakan sebuah bandar paling utara di muka Bumi yang boleh anda lawati.

Pada tahun 1936, kerajaan Soviet dibenarkan menggunakan lombong arang batu berbentuk piramid di situ dan membina sebuah bandar selepas Perang Dunia Kedua. Bandar itu mempunyai segala-galanya daripada hospital, kafe, asrama, kolam renang sehinggalah tanah perkuburan bagi penduduk dan juga kucing.

Kemuncak populariti bandar ini ialah sekitar 1980-an apabila jumlah penduduk melebihi 1,000 orang. Namun lombong itu tidak menguntungkan dan mula merudum selepas kejatuhan pihak Soviet pada tahun 1991. 300 manusia terakhir di situ dipindahkan pada tahun 1998 dan sehingga kini bandar Pyramiden terus tidak berpenghuni.

Walau bagaimanapun, bandar ini dibuka kepada pelancong untuk dilawati. Namun harus diingatkan, beruang kutub juga adakalanya membuat lawatan ke sana. Pelancong yang ingin bermalam disarankan membawa senapang sebagai langkah keselamatan.

Jika anda mengetahui sejarah bencana Loji Nuklear Chernobyl, anda pasti pernah mendengar nama bandar Pripyat ini. Ia merupakan bandar yang paling teruk terkesan akibat letusan Reaktor No. 4 pada tahun 1986 kerana ia terletak paling hampir dengan loji itu.

Semasa letusan berlaku, 50,000 penduduk bandar dipaksa berpindah. Kepulan partikel radioaktif memenuhi udara, mengakibatkan bandar tidak selamat diduduki. Sehingga ke hari ini bandar itu masih lagi tercemar.

Walau bagaimanapun, sebahagian kawasan bandar yang telah turun ke paras selamat daripada radioaktif telah dibuka semula sebagai tempat tarikan pelancong lengkap dengan lawatan berpandu dan hotel untuk bermalam.

Gunung berapi Bukit Soufrière di Montserrat yang terletak di kepulauan Caribbean ini telah aktif semula pada tahun 1995. Sejak itu, ia telah mengeluarkan kepulan asap dan lava yang menyebabkan kerajaan British memindahkan penduduk bandar ke England kerana khuatir dengan letusan yang lebih besar.

Pemindahan penduduk itu merupakan suatu langkah bijak kerana pada tahun 1997, satu letusan berlaku menyebabkan bandar itu dilitupi abu setebal 9-12 meter. 19 orang penduduk mati dalam letupan gunung berapi tersebut.

Sehingga ke hari ini bandar Plymouth ini masih tidak selamat untuk diduduki. Pelawat tidak dibenarkan berkunjung dengan berjalan kaki ke sana kerana aktiviti gunung berapi yang berterusan. Anda hanya dibenarkan melihat kawasan sekitar dengan menaiki bot.

Apabila seorang pekerja landasan kereta api bernama Zacherias Lewala terjumpa berlian di barat daya Namibia pada tahun 1908, nama bandar Kolmanskop melonjak naik. Ia terus menjadi bandar untuk melombong berlian dan mempunyai penduduk seramai 1,300 orang dari Jerman dan Namibia. Dalam enam tahun pertama aktiviti perlombongan, sejumlah 5 juta karat berlian telah dijumpai.

Bangunan di bandar ini mempunyai pengaruh seni bina Jerman. Malah, dikatakan bangunan pertama yang didirikan di sini merupakan pub dan tempat bermain skittle yang merupakan salah satu rekreasi kegemaran orang Jerman.

Setelah berlian semakin berkurang dan tapak baru yang lebih kaya dengan batuan berharga itu dijumpai 270 kilometer dari lokasi ini, penduduk mula meninggalkan bandar. Keluarga terakhir yang menetap di situ berpindah pada tahun 1956.

Kini, para pelancong boleh menyertai tour selama satu jam untuk melihat sendiri runtuhan dan tinggalan binaan yang terdapat di sini.


Benarkah Mereka Yang Suka Tampal Sticker Kereta Pemandu Agresif?

Dalam satu kajian psikologi yang diterbitkan pada tahun 2008 oleh Bahagian Psikologi, Colorado State University, individu yang mempunyai habit memandu yang merbahaya dan agresif boleh dikenali dengan satu tabiat yang majoritinya sama.

Mereka gemar menghias bahagian luaran kereta mereka dengan bahan-bahan seperti pelekat kereta atau papan nombor plet yang berlainan.

Kajian itu mendapati pemandu yang gemar membezakan kenderaan milik mereka dengan hiasan sendiri, sebenarnya mempunyai tabiat seolah  mahu menandakan hak milik atau kawasan mereka, secara tidak sedar pula tindakan itu seolah menjadi amaran kepada pemandu-pemandu lain.

Kesimpulan sama diperolehi tak kiralah apa saja jenis kenderaan yang dipandu, sama ada kereta sedan, van, kereta mini atau MPV. Dilaporkan juga, semakin banyak pelekat kereta ditampal di atas badan kenderaan, semakin mudah baran perangai pemandu tersebut ketika di atas jalan.

Penjelasan penyelidik, apabila seseorang itu meletakkan penanda kepada harta atau kawasan mereka seperti pelekat kereta atau tampalan decal, ia secara tidak langsung meningkatkan kadar pemandu menggunakan kenderaan, sebagai satu bentuk melepaskan perasaan marah, kerana mereka lebih sensitif berbanding orang yang tidak gemar melakukan perkara sama.

Beratus peserta berumur di antara 17 hingga 43 tahun diselidik dalam cara bagaimana menangani situasi ketika memandu. Mereka juga disoal berkenaan sebarang perubahan atau hiasan yang dilakukan ke atas kenderaan milik mereka.

Hasil kajian tersebut membuktikan pemandu yang menampal kenderaan mereka dengan pelekat merasa lebih dekat dengan kenderaan mereka, jadi sebarang bentuk gangguan akan diambil secara lebih peribadi, yang memungkinkan berlakunya insiden keganasan di atas jalan raya.

Nasihat yang mampu penyelidik berikan adalah jika nampak kereta yang mempunyai pelekat di badan kereta, pastikan jarak kenderaan anda dengan mereka berada dalam keadaan cukup.

Walaupun hasil kajian penyelidik ini mendapat kesimpulan sedemikian, kami perlu juga beritahu, bukan semua orang yang menampal pelekat di badan kereta akan bertindak agresif ketika memandu.

Kajian ini hanya membuktikan, wujud kecenderungan lebih tinggi untuk pemandu yang suka tampal sticker di kereta mereka untuk bertindak agresif, menurut dapatan kajian. Rujukan journal Applied Social Psychology


Ibadah Puasa Dan Peranannya Dalam Rawatan Detoksifikasi

Dalam Islam, berpuasa adalah satu ibadah yang wajib dan ia merupakan rukun Islam ketiga sebagaimana menurut firma Allah dalam surah al Baqarah, ayat 183 yang bermaksud..wahai orang-orang yang beriman, telah diwajibkan ke atas kamu berpuasa sebagaimana yang telah diwajibkan ke atas orang-orang sebelum kamu agar kamu bertakwa. Daripada ayat ini, umat Islam itu berpuasa dengan menahan makan dan minum serta menjauhi segala perkara yang boleh membatalkannya kerana menuruti perintah agama.

Namun apa yang lebih penting sekali difahami daripada arahan agama ini adalah sikap umat Islam untuk menghayati puasa itu di samping sebagai satu ibadah, tetapi mempunyai implikasi hikmah yang lebih luas lagi dengan mencakupi aspek perubatan dan kesihatan, pemakanan, perekonomian, pembasmian kemiskinan dan keadilan serta perpaduan sosial dan banyak lagi.

Ada kemungkinan yang besar bahawa umat manusia tidak akan mengetahui apa itu puasa jika Allah sendiri tidak mengajarkan kepada mereka apa itu puasa. Oleh sebab itulah amalan berpuasa bukan sesuatu yang asing, atau sebagai satu amalan yang sudah sebati dan sinonim dalam ajaran yang terkandung dalam semua ajaran agama Samawi, iaitu agama yang diturunkan oleh Allah. Maka itu, kita mendapati para pengikut yang berpegang kepada ajaran dalam Kitab Zabur, Injil dan Taurat sehinggalah Al Quran, berpuasa sebagai satu ibadat yang diarahkan oleh Allah.

Walaubagaimanapun, sudah tentu terdapat perbezaan dalam amalan ini antara Islam, Kristian dan Yahudi. Pada dasarnya, kewajipan berpuasa yang dituntut oleh Allah ke atas umat Islam yang berakal dan cukup umur dari kalangan lelaki dan perempuan adalah supaya mereka dapat meningkatkan lagi ketakwaan mereka kepada Allah. Ketakwaan yang diperolehi ini nanti akan menjadikan mereka lebih takut, patuh dan taat serta hormat kepada Allah. Mereka akan berasa takut untuk melakukan kejahatan ataupun meninggalkan suruhan Nya, malah sentiasa pula terdorong untuk melakukan kebaikan dan melarang kejahatan. Dan kesan ketakwaan ini akan memberi kekuatan spiritual kepadanya bukan sahaja di bulan Ramadhan ini, tetapi juga di luar Ramadhan, malah selagi mana hayat ini di kandung badan.

Dalam Islam, puasa sebagai satu ibadah, di samping sebagai satu proses penyucian dosa dan pembersihan jiwa serta untuk peningkatan ketakwaan kepada Tuhan, ia juga merupakan satu bentuk rawatan kepada sistem tubuh badan khususnya dikenali sebagai proses detoksifikasi. Inilah antara lain hikmah dari amalan berpuasa. Detoksifikasi atau penyahtoksidan adalah satu proses di mana pelbagai jenis bahan beracun atau bahan toksik dikeluarkan dari tubuh badan manusia bagi tujuan pembersihan. Tetapi dari manakah atau bagaimanakah bahan-bahan toksik ini boleh memasuki badan kita? Sebenarnya sama ada disedari atau tidak, punca utama bahan-bahan toksik ini memasuki badan adalah melalui mulut dengan memakan makanan sama ada yang telah tercemar atau pun yang mengandungi bahan-bahan tambahan lain yang tidak sesuai untuk badan seseorang di samping faktor pencemaran persekitaran. Tubuh badan manusia sebenarnya mempunyai mekanisma semulajadi tersendiri dalam membersihkan organ dalaman badan dari bahan beracun. Sebagai contohnya, hati adalah organ terbesar yang berfungsi untuk mengkumuhkan segala sisa yang ada untuk dibuang selain ginjal, pundi kencing dan sistem darah. Dan di manakah pula peranan puasa dalam proses rawatan bentuk ini? Sebenarnya berpuasa turut membantu tubuh badan kita mengkumuhkan bahan-bahan toksik berkenaan yang sudah tentu tidak diperlukan oleh badan kita malah boleh mengakibatkan pelbagai gejala pula jika dibiarkan. Dari segi kesihatan, bagi merawat gejala keracunan, satu agen lain yang bersifat antitoxic atau pun bahan lain yang mempunyai nilai komposisi antitoxic yang lebih kuat harus digunakan bagi tujuan penyahtoksidan atau pun meneutralkan keadaan. Selain dari ini, kaedah membiarkan keupayaan semulajadi badan untuk menyahtoksik dengan mengurangkan kadar pengambilan bahan-bahan yang toksik atau membantu badan membersihkan bahan-bahan berkenaan secara semulajadi juga digunakan walaupun agak lambat tetapi amat berkesan di samping tiada kesan sampingan (adverse effect). Dengan cara inilah bagaimana amalan berpuasa itu dilihat dapat memainkan peranannya bagi tujuan detoksifikasi dan pembersihan tubuh badan bagi pengekalan kesihatan yang optimum. Inilah antara hikmah puasa yang amat jarang sekali dihargai oleh orang-orang yeng berpuasa.

Puasa sebenarnya mampu meningkatkan lagi keupayaan tubuh badan bagi tujuan penyahtoksidan dan pembersihan. Seseorang yang berpuasa telah memberi ruang masa yang mencukupi kepada organ pencernaan seperti perut, usus, pankreas dan hati untuk melakukan kerja-kerja pembersihan di samping memperbaiki lagi keadaan diri mereka yang telah rosak yang selama ini tidak dapat dipenuhi akibat dari pertambahan beban makanan. Ketika berpuasa juga, aktiviti pembersihan badan menjadi lebih menyeluruh dan segala toksin dapat dikeluarkan dari kolon, buah pinggang dan pundi kencing serta paru-paru dan kulit. Keadaan ini akhirnya melapangkan kesan sumbatan yang berlaku pada dinding dan saluran sistem pemakanan dan pernafasan lalu memberi cukup bekalan oksigen kepada sel-sel dalam badan dan menjadikannya lebih bertenaga. Pembersihan sisa toksin dalam kolon umpamanya amat penting bagi kesihatan sistem penghadaman dan pencegahan barah usus dan RasululLah s.a.w sendiri mengamalkan aktiviti pembersihan kolon ini di mana berpuasa amat berkesan bagi tujuan ini.

Jika ditinjau dari sudut pemakanan, tabiat pemakanan seseorang individu memainkan peranan yang amat besar sekali dalam menentukan kesihatan dan tahap morbiditi mereka. Ini kerana secara jelasnya, apa juga makanan yang mereka ambil akan memberi kesan langsung kepada kesejahteraan tubuh mereka malah juga terhadap kewujudan penyakit tertentu. Dan kaedah pengawalan pengambilan makanan tertentu dapat pula meningkatkan kesejahteraan mereka di samping mengurangkan risiko penyakit tersebut. Memang tidak dapat dinafikan bahawa berpuasa mampu mengurangkan paras gula dan kolesterol dalam darah serta kandungan lemak dalam badan. Ini secara tidak langsung berkesan dalam mengurangkan risiko diabetis (khususnya Type II Diabetes), hipertensi dan strok. Seseorang yang berpuasa akan mendapati pembakaran kandungan lemak dalam badan dapat dijalankan secara lebih sempurna lagi. Proses ini berlaku di mana lemak-lemak tersebut digunakan untuk menghasilkan tenaga mereka yang berpuasa dan lemak-lemak inilah merupakan satu-satunya sumber tenaga yang ada pada ketika itu. Dan sudah pasti proses ini amat baik bagi mengurangkan kesan tidak elok akibat dari peningkatan kolesterol, berat badan berlebihan dan obesiti.

Dalam surah al Maaidah, ayat 88 Allah mengkehendaki setiap orang-orang yang beriman itu hanya memakan makanan yang halal dan baik sahaja sebagaimana firman-Nya bermaksud dan makanlah makanan yang halal lagi baik dari apa yang Allah telah berikan kepada kamu dan bertakwalah kepada Allah, yang kamu beriman kepada-Nya.

Unjuran hanya memakan makanan yang halal lagi baik adalah satu keperluan bagi orang-orang yang beriman. Makanan yang halal lagi baik akan meningkatkan kesejahteraan dan menghindarkan kemudharatan seperti penyakit, keracunan dan sebagainya. Oleh itu, tanggungjawab mereka bukan sahaja memastikan makanan yang mereka ambil itu halal dan baik serta segar atau bersih, tetapi juga mampu mengoptimakan tahap kesihatan mereka. Tetapi hakikat yang berlaku di kalangan ummah kini adalah di mana terdapat mereka yang berupaya mendapatkan makanan yang halal dan sempurna, segar dan baik tetapi masih ditimpa mudharat dan penyakit daripada makanan berkenaan. Ini bermakna mereka perlu mengambil kira beberapa aspek yang lain berkaitan pemakanan seperti tidak makan secara berlebihan, makan apabila perlu sahaja dan hanya memilih sumber dan khasiat makanan yang sesuai dengan keperluan tubuh badan demi kesihatan dan kekuatan. Dan semua aspek ini sebenarnya terkandung sebagai hikmah yang terselindung dalam ibadat puasa yang perlu dihayati secara mendalam oleh umat Islam. Dan yang lebih penting adalah mendapatkan kesan detoksifikasi dari amalan berpuasa ini secara berterusan dan berpanjangan. Begitu juga, mereka perlu menyedari bahawa bahan-bahan toksik boleh berpunca bukan sahaja dalam bentuk makanan yang dimakan, tetapi apa jua yang boleh mencemari kesucian bulan Ramadhan seperti perkataan yang tidak baik yang menjadi punca kepada fitnah dan pendustaan serta penyelewengan.


10 tempat di dunia yang nampak seperti dari planet lain

Kalau kita tonton drama atau filem sains fiksyen, kebiasaannya menggambarkan planet-planet lain atau planet yang diduduki makhluk asing dalam keadaan tandus, luas tanpa sebarang makhluk dengan permukaan berasap-asap atau berkawah.

Dalam filem asal Planet of the Apes yang ditayangkan pada tahun 1968 misalnya, rakaman yang dibuat berlatarbelakangkan Ngarai Red Rocks di California itu kelihatan seakan-akan berada di planet Marikh dengan jurang dan batuan berwarna merah terang.

Tahukah anda, Ngarai Red Rocks bukanlah satu-satunya lokasi 'alien' yang berada di bumi? Kami kongsikan 10 lagi tempat yang anda pasti berasa seolah-olah berada di planet lain sekiranya berkunjung ke sana:

Gurun Atacama seluas 1,000 kilometer merupakan gurun terkering di dunia kerana tidak pernah mendapat hujan.

Dengan bukit-bukit pasir dan aliran lava, landskap di sini dikatakan seiras dengan planet Marikh. Disebabkan itulah pihak NASA sering memilih gurun Chile sebagai tapak ujian.

Craters of the Moon National Monument and Preserve ini merupakan satu kawasan seluas 1,600 kilometer persegi yang mempunyai permukaan berkawah seolah-olah dihentam oleh meteor.

Sebenarnya kawah-kawah ini terhasil akibat regangan kerak bumi sepanjang 30 juta tahun yang lalu. Apabila kerak bumi meregang, ia melepaskan tekanan ke lapisan batuan di bawahnya hingga mencair. Magma yang panas kemudian mengalir di permukaan sehingga menyebabkan aktiviti letusan kecil gunung berapi.

Landskap terbesar di Antartika yang unik kerana tidak mempunyai sebarang ais seluas 15,000 kilometer persegi ini mungkin nampak seperti di Pluto berbanding Bumi. Permukaan lembah mengandungi sedimen lautan selain berbukit pasir dan abu.

Para saintis amat menyukai lembah ini kerana ketiadaan ais menyebabkan ia menjadi mudah untuk didekati bagi membuat kajian geologi di Antartika.

Lokasi ini dikatakan serupa dengan bulan planet Zuhal yang dinamakan Titan. Tasik kering ini dilapisi air cetek yang mengisi permukaannya dari dalam tanah semasa musim hujan. Pada musim kering, lapisan air cetek itu akan menyejat dan meninggalkan kesan sedimen.

Anda mungkin pernah melihat gambar "Pusaran Merah" di planet Musytari yang merupakan ribut gergasi yang dikatakan berukuran 2-3 kali ganda lebih besar daripada saiz Bumi. Tapi jika dilihat dari angkasa lepas, Bumi juga mempunyai ciri-ciri permukaan yang seumpama Musytari.

Struktur Richat merupakan pusaran gergasi dengan diameter lebih kurang 50 kilometer di tengah-tengah gurun Afrika yang tandus. Saintis percaya ia terjadi disebabkan pembentukan batu kuarzit era Paleozoik yang didedahkan oleh hakisan.

Pada tahun 1970-an, saintis menjumpai tempat aneh ini yang merupakan lohong hidroterma sedalam 2 kilometer berhampiran kepulauan Galapagos.

Dalam lohong ini, air yang dipanaskan oleh aktiviti gunung berapi boleh mencecah sehingga 400 darjah Celsius. Air panad yang tidak akan mendidih akibat tekanan ini akan meleburkan garam dan besi semasa ia bergerak melalui batu-batuan. Lohong-lohong ini juga mengeluarkan hidrogen sulfida, sejenis gas yang sangat beracun untuk hidupan di darat.

Planet Zuhrah merupakan planet kedua paling hampir dengan matahari. Ia mempunyai bilangan gunung berapi paling banyak antara semua planet dalam sistem solar. Landskap di Zuhrah dilitupi dengan batuan basalt yang terhasil daripada aliran lava.

Di Bumi, Kilauea merupakan gunung berapi paling muda yang terletak di bahagian paling selatan kepulauan Hawaii. Ia juga disenaraikan sebagai salah satu gunung berapi paling aktif dalam dunia dengan 34 letusan sejak tahun 1952. Struktur landskap Kilauea dikatakan lebih kurang sama dengan planet Zuhrah.

Gurun yang terletak di Taman Negara Nambung ini memperlihatkan ribuan unjuran batu terluluhawa yang muncul dari bukit pasir kekuningan. Menara-menara ini diformasikan oleh batu kapur yang 'diukir' oleh angin, tumbuh-tumbuhan, hujan dan panas selama jutaan tahun lamanya.

Sungai Rio Tinto dikatakan menggambarkan aliran sungai di planet-planet lain. Ia pernah menjadi tempat melombong emas dan perak bagi orang Rom dan kini masih menjadi salah satu lokasi utama mendapatkan tembaga dan sulfur.

Namun, pencemaran sejak beberapa ribu tahun yang lalu hasil aktiviti perlombongan telah menyebabkan warna air bertukar merah kerana kandungan asid yang tinggi dan bakteria yang mengoksidakan besi dan sulfur. Saintis berpendapat situasi ini seakan-akan kehidupan di planet Marikh atau Europa (bulan planet Musytari).

Bayangkan planet makhluk asing yang mempunyai permukaan menggelegak dengan warna oren terang dan kabus meruap. Begitulah suasana di Waiotapu, satu kawasan berhaba seluas 18 kilometer di New Zealand.

Gas dan wap panas menembusi lumpur yang berbuih panas di lokasi ini yang pernah menjadi gunung berapi suatu ketika dahulu. Walaupun Waiotapu merupakan satu tempat tarikan pelancing, para pelawat diberikan amaran agar hanya berjalan di laluan pejalan kaki yang dibina. Jika tidak, mereka berisiko untuk jatuh kerana permukaan kerak yang nipis dan boleh terbakar akibat gas geoterma yang terlalu panas.


4 Perkara Yang Boleh Kita Pelajari dari Gladiators di Zaman Kegemilangan Rom

Perlawanan gladiators merupakan suatu hiburan yang sangat popular di zaman kegemilangan Rom suatu masa dulu. Perlawanan yang melibatkan nyawa ini mempunyai suatu tarikan sendiri, mungkin sekali disebabkan oleh sifatnya yang ganas tetapi dipenuhi dengan nilai kepahlawanan. Acara-acara besar perlawanan gladiators ini selalunya dianjurkan di Colosseum dan arena-arena yang banyak terbina di sana.

Pahlawan yang dikenali sebagai gladiators ini sebenarnya tidak sama antara satu sama lain. Ada pendapat mengatakan bahawa mereka sebenarnya telah dilatih untuk memegang watak-watak tertentu dan mereka mempelajari bagaimana untuk berlawan dengan cara yang telah ditetapkan untuk watak tersebut.

Sebagai contoh, seorang myrmillo akan dilengkapi dengan perisai yang lengkap di bahagian kepala, lengan dan kakinya. Disamping itu dia juga dilengkapi perisai yang besar. Sudah pasti sukar untuk menewaskan lawan yang sebegini. Namun begitu, kehebatan myrmillo ini dihadkan oleh pedangnya yang pendek dan juga penglihatannya yang terhad disebabkan oleh helmetnya yang menutup seluruh kepalanya.

Seorang retiarius pula hanya diberi perisai yang minimal, sebatang serampang tiga mata dan juga jaring yang boleh digunakan untuk memerangkap pihak lawan dan menghalang pergerakan mereka. Walaupun nampak seperti mudah dicederakan, retiarius sebenarnya mempunyai kelebihan dari segi fleksibiliti dalam pergerakan dan kebolehan untuk menyerang dari jarak yang agak jauh.

Seorang dimachaerus pula hanya diberikan helmet dan baju perisai yang diperbuat dari kulit. Namun begitu, beliau dilengkapi dengan dua bilah pedang pedang. Walaupun kekurangan dari segi pertahanan, watak ini sememangnya mempunyai lebih banyak kelebihan dalam serangan dan pergerakan yang lincah.

Perlawanan gladiators yang dijalankan selalunya akan diaturkan supaya watak-watak yang berlainan akan berlawan antara satu sama lain. Ada acara yang melibatkan gabungan beberapa watak dalam satu kumpulan yang berlawan dengan satu kumpulan yang lain. Dengan cara ini, kemahiran seorang gladiator itu akan lebih menonjol dan penguasaan teknik berlawan akan menjadi penentu siapakah yang akan hidup atau mati.

Tidak ada seorang pun yang betul-betul serupa dengan orang lain. Ada yang berkebolehan dalam pelajaran, asyik skor A saja dalam peperiksaan, tetapi lemah dalam bab teknikal, pegang spanar pun asyik terlepas. Ada yang dilahirkan sempurna tubuh badan, tetapi pemalas, lebih suka melepak dari bekerja. Ada pula yang dilahirkan tak sempurna tubuh badan tetapi berjiwa produktif dan sentiasa berusaha untuk maju ke hadapan. Hormati semua orang. Semua orang ada keistimewaan masing-masing.

Fokus pada apa yang kita ada dan fungsikan kelebihan kita untuk mengejar kehidupan yang lebih baik. Ada kelemahan yang kita perlu perbaiki contohnya dalam aspek disiplin tetapi ada kelemahan diri kita yang kita perlu terima seadanya dan terus sahaja bergerak ke hadapan. Lebih baik tajamkan kebolehan kita ke tahap kita dipanggil pakar daripada cuba untuk belajar sampai pandai semua benda yang kita lemah.

Bakat dan usaha adalah dua perkara yang berbeza. Orang yang tidak berbakat, dengan latihan yang betul akan boleh mengatasi orang yang berbakat tetapi malas untuk berusaha. Sentiasalah mencari jalan dan peluang baru untuk mencabar kelebihan yang ada pada diri kita ke tingkat yang seterusnya.

Oleh kerana setiap seorang daripada kita mempunyai kelebihan dan kelemahan yang berlainan, kita perlu bergerak secara berkumpulan untuk membuatkan perjalanan kita lebih mudah. Ini kerana segenap sudut kelemahan kita akan ditutup oleh kelebihan yang ada pada ahli kumpulan kita yang lain. Walaupun berbeza, kita akan dapat lebih banyak manfaat apabila bekerjasama, walaupun pada mulanya akan timbul konflik semasa dalam fasa menyesuaikan diri.


4 Bahagian Paling Jijik Dalam Kereta Anda

Semua orang suka kereta yang bersih. Kalau boleh, nak kereta kita sentiasa berkilat tanpa sedikit pun kotoran. Di dalam kereta pula, nak sentiasa wangi dan bebas dari habuk.

Atas sebab itu, di mana-mana sahaja kita pergi pasti ada tempat cuci kereta yang menawarkan perkhidmatan mencuci bahagian luar dan dalaman kereta kita agar nampak lawa sentiasa.

Tapi, cuci tak cuci, disebabkan kuman dan bakteria tak dapat dilihat, 4 tempat ni memang paling jijik cuma kita tak sedar.

Benda pertama yang kita sentuh sebelum masuk kereta. Pemegang pintu kita pasti ada habuk yang melekat padanya. Dan di tangan kita juga pasti ada kotoran yang kita pindahkan ke pemegang pintu bila saja kita tariknya untuk masuk ke dalam kereta.

Cuba bayangkan, kita baru beli ikan di pasar atau baru habis main futsal. Tangan kita yang 'bersih' itulah yang kita guna untuk buka pintu.

Tidak dapat dinafikan, stereng kereta kita adalah bahagian yang paling banyak kotoran yang tak kelihatan. Tambahan pula stereng yang dibalut dengan fabrik. Segala kotoran yang ada di jari dan tapak tangan kita, dipindahkan pula ke stereng, terutamanya apabila tangan kita lembab.

Sebelum balik dari main futsal tadi, kita bersalam dengan kawan-kawan kita. Entah apa yang digarunya sebelum tu. Mungkin ada sel kulit mati kawan-kawan kita di stereng kereta kita.

Tangan kita yang memegang stereng tadi, pastinya akan menyentuh tombol gear dan hand brake tak kiralah kereta kita bertransmisi automatik atau manual. Jadi, benda menjijikkan seperti air dari ikan dan ayam yang dibawa dari luar tadi dipindahkan pula ke dua tempat ini. Syabas.

Di kedai makan, kita letak di atas meja yang baru di lap. Semasa berjalan, kita letak di dalam poket yang lembab kerana peluh. Di tempat futsal, kita letak di dalam beg yang kita guna untuk simpan kasut. Kadang-kadang tu, memang sengaja disimpan di dalam kasut.

Masa jalan ke kereta, kita genggam baik-baik kunci di tangan. Dah laa tangan berpeluh dan pegang sana sini..

Perlu diingatkan, makan di dalam kereta akan memburukkan keadaan. Kotoran yang anda bawa atau yang sudah terkumpul dan bersarang tadi akan akan dipindahkan pula ke dalam mulut anda.

Untuk mengurangkan tahap kejijikan ini, jangan lupa lap keempat-empat tempat tadi dengan disinfektan selang beberapa hari.

Kalau harap dekat tempat cuci kereta, segala benda dilap dengan sehelai kain buruk sahaja. Memang nampak bersih, tapi..


Makna Dan Maksud Bacaan Dalam Solat Kita Seharian

Hari-hari kita solat 5 waktu, kita solat subuh, dzuhur, asar, maghrib dan 'isya mengikut rakaat yang ditetapkan. Hari-hari kita angkat takbir, rukuk, sujud dan duduk tahiyat. Kita sebut lafaz bacaan dalam setiap rukun sembahyang.

Persoalannya, bila kita solat, adakah kita sekadar tahu bacaan tapi tidak tahu apa yang kita bacakan? Fahamkah kita dengan maksud dan makna bacaan sebenar di dalam solat atau dalam sembahyang kita? Berikut adalah terjemahan kepada ayat-ayat bacaan yang kita selalu baca ketika solat.

Allah Maha Besar dan segala puji bagi Allah dengan banyaknya.

Maha suci Allah sepanjang pagi dan petang. Aku hadapkan wajahku bagi Tuhan yang mencipta langit dan bumi, dengan suasana lurus dan berserah diri dan aku bukan dari golongan orang musyrik.

Sesungguhnya solatku, ibadatku, hidupku, matiku adalah untuk Allah Tuhan sekelian alam. Tidak ada sekutu bagi-Nya dan kepadaku diperintahkan untuk tidak menyekutukan bagi-Nya dan aku dari golongan orang Islam.

Segala puji bagi Allah, Tuhan semesta alam. Yang maha pemurah lagi maha mengasihani. Yang menguasai hari pembalasan.

Hanya Engkaulah yang kami sembah dan hanya kepada Engkau kami mohon pertolongan. Tunjukilah kami jalan yang lurus. Iaitu jalan orang-orang yang Engkau kurniakan nikmat kepada mereka, bukan jalan mereka yang Engkau murkai dan bukan jalan mereka yang sesat.

Ya Allah ampunilah aku, kasihanilah aku, cukupkanlah kekuranganku, sihatkanlah aku dan berilah rezeki kepadaku.

Segala ucapan selamat adalah bagi Allah, dan kebahagiaan serta kebaikan. Semoga kesejahteraan dilimpahkan kepadamu wahai Nabi, dan beserta Rahmat Allah, dan berkat-Nya. Semoga kesejahteraan dilimpahkan kepada kami pula, dan kepada sekalian hamba-hambanya yang soleh. Aku bersaksi, bahawa tiada Tuhan yang disembah melainkan Allah. Aku naik saksi bahawasanya Nabi Muhammad itu adalah pesuruh Allah. Ya Allah, berikanlah kebahagiaan kepada Muhammad dan kepada keluarga Muhammad.

Sebagaimana telah Engkau berikan kebahagiaan kepada Ibrahim, dan kepada keluarga Ibrahim. Berkatilah ke atas Muhammad dan atas keluarganya sebagaimana Engkau berkati ke atas Ibrahim dan atas keluarga Ibrahim.

Ya Allah berikanlah aku hidayah sebagaimana mereka yang telah Engkau beri hidayah. Sejahterakanlah aku sebagaimana orang-orang yang telah Engkau sejahterakan. Pimpinlah aku sebagaimana orang-orang yang telah Engkau pimpin. Berkatilah hendaknya untukku apa-pa yang telah Engkau berikan padaku.

Sesungguhnya hanya Engkau sahajalah yang menetapkan dan tidak sesiapapun yang berkuasa menetapkan sesuatu selain daripada Engkau. Dan sesungguhnya tidak hina orang yang Engkau pimpin. Dan tidak mulia orang yang Engkau musuhi.

Maka bagi Engkaulah segala pujian di atas apa yang Engkau tetapkan. Aku memohon ampun dari-Mu dan aku bertaubat kepada-Mu. Dan Allah mencurahkan rahmat dan sejahtera ke atas junjungan kami Nabi Muhammad dan keluarganya.

Begitulah makna yang terkandung di sebalik apa yang kita baca hari-hari 5 kali sehari. Menarik sebenarnya apabila dilihat kerana terkandung banyak doa-doa yang kita sendiri mungkin tak sedar kita minta.Usahlah risau pula kalau selama ini kita hanya tahu membaca tanpa tahu apa yang kita baca. Sebagai hamba-Nya, tidak dapat dinafikan adalah lebih baik kita faham apa yang kita bacakan, walaupun begitu tak boleh dinafikan kekangan bahasa membuatkan ramai di antara kita yang hanya menghafal tanpa faham apa yang kita hafal.Mulalah kita mempelajari makna bacaan dalam solat agar penghayatan kita menjadi lebih mendalam tentang amalan wajib yang kita kerjakan hari-hari.


Kita mungkin pernah tertipu dengan 7 makanan 'sihat' ini

Dewasa kini, ramai orang yang mementingkan pemakanan sihat. Kita disogokkan dengan bahan-bahan organik, bijian seperti chia dan flaxseed, makanan berprotein tinggi, beras perang dan sebagainya.

Kita sudah sememangnya tahu bahawa makanan segera dan makanan junk mengandungi pelbagai kandungan tidak sihat dan pewarna tiruan. Tapi tahukah anda, makanan-makanan sihat yang kami bakal kongsikan ini juga mungkin mempunyai bahan yang boleh memudaratkan tubuh badan?

Ya, kita semua tahu ikan salmon merupakan salah satu ikan yang paling sihat untuk dimakan kerana ia rendah lemak, mengandungi pelbagai vitamin dan omega-3 yang tinggi. Tapi tahukah anda, kebanyakan ikan salmon yang diternak secara komersial telah ditambah bahan pewarna agar kelihatan lebih menarik?

Penternak ikan salmon diberikan carta warna Canthaxanthin (E161g) dipanggil Salmofan yang menawarkan sehingga 30 variasi merah jambu/oren. Negara seperti Australia dan New Zealand telah mengharamkan penjualan ikan salmon ternak yang diberi makan dengan warna ini.

Mahu lebih selamat, pastikan anda membeli ikan salmon liar seperti yang diimport dari Alaska. Elakkan ikan salmon yang mempunyai label "Atlantic" kerana ia menandakan ikan itu diternak secara komersial.

Industri penternakan ayam mungkin menggunakan pelet makanan yang telah ditambah dengan pewarna untuk memberi warna kuning terang pada telur.

Ayam akan menghasilkan warna kuning telur mengikut diet harian. Sekiranya penternak ayam menginginkan warna kuning yang lebih terang, mereka akan mencampurkan pewarna sintetik ke dalam makanan ayam. Pewarna ini kebiasaannya dikilangkan di China dan tidak diselia oleh badan pemakanan.

Jika anda dapati kesemua telur yang anda beli mempunyai warna kuning telur yang terang dan sekata, besar kemungkinan ayam itu diberi makan pewarna sintetik. Jika setiap telur berbeza-beza, ia menandakan ayam-ayam itu adalah jenis lepas bebas (free range).

Walaupun kebanyakan pengeluar yogurt sihat bergantung kepada jus buah dan sayuran sebenar untuk mewarnakan yogurt berperisa, ada juga sesetengah jenama yang mengambil jalan pintas untuk mengurangkan kos dengan menggunakan bahan kimia.

Penggunaan warna karamel, Biru #1 dan Merah #40 merupakan agen pewarna yang dikaitkan sebagai pencetus hiperaktif di kalangan kanak-kanak dan penyebab tumor dalam tikus makmal.

Salad sememangnya bagus untuk membantu menambah menu seimbang dalam diet seharian. Jika anda penggemar salad, anda semestinya mempunyai dressing atau kuah salad kegemaran tersendiri. Tapi tahukah anda, bukan semua kuah salad itu diperbuat daripada bahan organik?

Banyak jenama menggunakan pewarna sintetik dalam kuah salad yang dihasilkan, walaupun kuah itu sepatutnya berwarna putih seperti Caesar dan Ranch. Vinaigrette (terutama sekali dengan perisa buah beri) dan Thousand Island adalah antara sos salad yang mengandungi pewarna tiruan.

Elakkan membeli sos salad segera yang dijual di pasar raya. Sebaliknya, buatlah sendiri menggunakan bahan-bahan asli dan organik yang ada di rumah. Tak susah pun, cuma main kisar-kisar sahaja.

Pada awal musim buah, kebanyakan oren yang dihasilkan mempunyai warna kulit pucat yang tidak begitu menarik minat pembeli. Jadi, ada sesetengah pengeluar dari Florida, misalnya, menyembur warna Merah Sitrus No. 2 pada permukaan kulit buah agar kelihatan lebih terang.

Warna tiruan ini bertoksik kepada tikus pada tahap sederhana dan boleh menyebabkan tumor pada pundi kencing. Penggunaannya telah diharamkan bagi penanaman buah oren di California.

Hati-hati jika anda ingin memarut kulit oren atau menggunakan kulitnya dalam masakan! Pastikan anda membeli yang organik.

Ini merupakan salah satu 'superfood' yang sering disebut-sebut oleh penggemar makanan sihat. Dalam bentuk asal, oatmeal sememangnya berkhasiat dan menyihatkan. Tetapi apabila pengeluar produk mula menjadi lebih 'kreatif' dengan menambah perasa, ia sebenarnya boleh mengundang padah.

Beberapa jenama oatmeal terkemuka menggunakan pewarna karamel yang mungkin membawa unsur karsinogenik dalam produk-produk oatmeal berperisa keluarannya.

Untuk lebih selamat, elakkan membeli oatmeal berperisa. Seelok-eloknya tambahlah sendiri potongan buah segar, madu asli atau serbuk kayu manis mengikut citarasa anda.

Terdapat penjual dan penternak daging yang menggunakan sulfur dioksida untuk mengekalkan kesegaran dan warna merah pada daging. Pada tahun 2015, ramai penjual daging sekitar Sydney, Australia didenda sehingga AUD15,000 (RM48,300) kerana menggunakan bahan kimia itu untuk daging mentah.

Ada juga daging yang dirawat menggunakan karbon monoksida. Seperti yang kita sedia maklum, karbon monoksida merupakan sejenis gas beracun yang boleh membawa maut jika diambil atau dihidu dengan banyak.

Walaupun bukan semua produk yang dijual di pasaran mengandungi bahan-bahan terlarang ini, anda sebagai pengguna haruslah lebih bijak dalam memilih makanan. Ketahui bagaimana setiap produk dihasilkan dan datang dari sumber mana.

Dalam dunia kapitalis kini, kewujudan permintaan tinggi bagi makanan-makanan sihat telah menyebabkan segelintir pengeluar makanan yang tidak bertanggungjawab menambah bahan-bahan berbahaya untuk membuatkan produk mereka kelihatan lebih menarik dan meningkatkan jualan tanpa mempedulikan kesihatan pengguna.


Kenapa Malaysia Pernah Bergelar Semenanjung Emas?

Jika dibaca berkenaan sejarah negara kita, kita pasti akan terjumpa dengan satu gelaran bernama The Golden Chersonese atau Semenanjung Emas yang merujuk kepada negara kita.

Mari kita belajar serba sedikit tentang mengapa satu masa dahulu, Malaysia bergelar sedemikian dan apa kaitan emas dalam pembentukan sejarah negara kita.

Claudius Ptolemy, ahli geografi Greek menerusi bukunya "Geography" yang diterbitkan pada tahun 150 AD, menamakan Malaysia sebagai Golden Chersonese atau "Semenanjung Emas."

Walaupun begitu, frasa "Semenanjung Emas" itu sebenarnya diambil daripada kitab lama orang India. Dalam kitab Ramayana, ada dinyatakan terdapat satu tanah yang bergelar 'Suvarnabhumi' atau terjemahannya, Land of Gold.

Versi buku "Geography" yang seterusnya merujuk tentang "Golden Chersonese" ini sebagai sebuah negara yang mempunyai hasil emas di tanahnya.

Kajian menerusi peta dunia yang dilukis oleh Ptolemy menunjukkan di Golden Chersonese, terdapat tiga sungai yang menjadi penghubung kepada penduduk di Semenanjung Emas iaitu Sungai Khrysoanas; sungai yang merentasi negara kita dari Thailand hingga ke Sungai Muar, Sungai Palandas iaitu Sungai Johor dan Sungai Attabas iaitu Sungai Pahang sekarang.

Dipercayai yang perlombongan emas di negara kita sebenarnya sudah bermula 2000 tahun dahulu dan Semenanjung Emas merupakan sumber emas dunia pada masa dulu. Perlombongan emas juga sangat rancak di negara kita sehingga abad ke 17. Godinho de Eredia dalam tulisannya ada menyebutkan lombong emas di Pahang dan Patani amat aktif pada era tersebut.

Beberapa kajian lain juga sudah menunjukkan kepentingan emas pada masyarakat zaman dahulu. Sejak abad pertama lagi kerajaan Hindu yang wujud di negara kita; dipercayai sebanyak lebih 30 kerajaan muncul dan hilang di sekitar kawasan pantai timur dan pantai barat negara kita. Kemasukan pedagang India melalui jalan laut memperkenalkan konsep agama, kerajaan yang bersepadu dan kesenian pada penduduk awal negara kita.

Kerajaan paling terkenal pada masa itu iaitu kerajaan Langkasuka yang dipercayai berpusat di sekitar Kedah atau Patani, pada tahun 2AD amat terkenal dengan perhiasan emas mereka. Dikhabarkan dalam kisah sejarah, Raja Langkasuka selalu menayangkan gajah peliharaan beliau yang dipakaikan emas dari kepala hingga ke kaki.

Di dalam teks-teks lama India, kawasan di mana kerajaan Langkasuka dinamakan sebagai Kataha. Kataha menjadi pusat penting kepada aktiviti perdagangan dan politik dunia pada masa itu. Dipercayai Kataha ini adalah nama gelaran kepada Kedah pada zaman tersebut.

Emas menjadi sumber utama perdagangan sehinggalah kedatangan pelayar-pelayar Kristian ke Asia Tenggara yang mula memperkenal sistem baru untuk menggantikan emas yang digunakan. Walaupun begitu, aktiviti perlombongan emas di negara kita masih berjalan sehingga sekarang.

Di negara kita sekarang, pengeluaran emas kebanyakannya datang dari 14 lombong di Pahang, Kelantan dan Terengganu. M

tidak ramai yang mengetahui yang di negara kita ketika ini, kita mempunyai satu jajaran panjang yang merentasi ketiga-tiga negeri tersebut yang dinamakan sebagai "Malaysia Gold Belt."

Pada tahun 2015, sebanyak 4.732 tan emas telah berjaya di lombong di ketiga-tiga negeri tersebut. Begitulah serba sedikit sejarah di antara kaitan emas dan negara kita yang membuktikan tanah yang kita duduk ketika ini, tanah bertuah.

Harap anda semua belajar serba sedikit mengenai sejarah negara kita yang sebenarnya sangat menarik untuk dibincangkan.


Mengapa Haiwan Tak Perlukan Bantuan Bidan Untuk Melahirkan Anaknya?

Artikel ini ditulis oleh Dr. Imelda Balchin di laman facebook miliknya dan pihak Iluminasi telah mendapatkan kebenaran beliau untuk mengulang siar penulisannya di laman blog ini. Semoga bermanfaat kepada semua.

Mengapa pula manusia tidak digalakkan melahirkan anaknya di rumah ditemankan doula sahaja tanpa bantuan bidan yang terlatih?

Baru-baru ni saya terkejut mendengar cerita seorang lagi ibu yang memilih untuk bersalin di rumah dengan ditemankan doula sahaja. Walaupun ini hak asasi ibu-ibu untuk bersalin di mana-mana sahaja, saya ingin memberi penjelasan kenapa kelahiran manusia memerlukan lebih pengawasan daripada kelahiran binatang.

Sempena Hari Guru Malaysia hari ini, inilah kuliah pertama yang saya selalu berikan kepada pelajar perubatan bila mereka melangkah masuk ke bilik bersalin buat pertama kali. Ada 2 perbezaan fizikal yang penting di antara manusia dan binatang mamalia lain yang melahirkan anak.

Manusia ialah satu-satunya ciptaan Tuhan yang berjalan dengan badan yang tegak di atas DUA KAKI (bipedalism) yang juga melahirkan anak. Kebolehan berdiri tegak ini membebaskan kedua belah tangan kita membuat pelbagai tugas lain sambil berjalan dan berlari. Binatang mamalia lain tidak diberikan keistimewaan ini, dan tangan mereka tidak selalu bebas semasa berjalan, terpaksa menanggung berat badan mereka di atas 4 kaki.

Untuk berdiri tegak tanpa bantuan kedua-dua tangan, bentuk tulang belakang kita dilenturkan untuk menanggung berat badan kita. Ia tidak lah selurus tulang belakang mamalia yang berdiri atas 4 kaki.

Video zirafah bersalin di bawah menunjukkan bagaiamana anaknya dengan senang akan keluar tanpa apa-apa halangan tulang belakang ibu, dan saluran peranakannya berbentuk silinder dan bulat. "Baby pops out"

Allah swt ialah pakar kejuruteraan terunggul, membina tulang belakang kita dengan empat lengkungan. Tujuan kelenturan dan lengkungan ini ialah untuk keseimbangan badan, supaya tidak tersungkur ke hadapan atau jatuh ke belakang bila berdiri tegak, dan supaya 33 tulang belakang kita tidak retak oleh berat badan bila berlari dan melompat (shock absorber). Binatang lain yang berdiri di atas dua kaki seperti kangaroo menggunakan ekornya untuk keseimbangan badan, dan burung-burung juga menggunakan ekor dan kepah sayap.

Untuk berlari dengan pantas, dengan lurus ke hadapan, dengan pantas, jarak di antara kaki kanan dan kaki kiri hendaklah berdekatan (supaya kita tak berkengkang bila berlari). Jadi tulang pelvis yang kecil membenarkan larian yang lebih pantas daripada tulang pelvis yang lebar. Disebabkan inilah lelaki berlari lebih pantas daripada wanita (tulang pelvis lelaki lebih kecil daripada wanita) dan orang bangsa Afrika selalunya pemenang Olimpik dalam acara larian pantas (tulang pelvis orang Africa lebih kecil daripada tulang pelvis orang Puteh).

Ini lah sebabnya lebih ramai wanita Afrika yang mengalami masalah bayi yang tersekat semasa bersalin (obstructed labour) walaupun bayi mereka kecil, bila dibandingkan dengan bayi Scandinavia yang lebih besar kerana tulang pelvis orang puteh Scandinavia yang lebih lebar (tapi suruh mereka lari pecut, tak akan terkejar laju macam wanita Afrika). Jadi, sememangnya tulang pelvis manusia dikecilkan jika dibandingkan dengan binatang yang tidak perlu berlari dengan tegak.

Saluran peranakan kita bukan sahaja lebih sempit daripada binatang, tetapi ada pula halangan daripada lengkungan tulang belakang di bahagian sacrum, jadi saluran peranakan kita tidak berbentuk silinder dan bulat.

Manusia dikurniakan dengan kecerdasan otak dan kebijaksanaan untuk berfikir dan membuat pilihan /keputusan.

Ini memerlukan saiz otak dan saiz kepala yang lebih besar bila dibandingkan dengan saiz dan berat badan. Kepala bayi manusia adalah lebih besar daripada bahagian badan lain. Semasa dilahirkan, saiz badan bayi (3kg) ialah 5% saiz badan dewasa (60kg), tetapi saiz kepala bayi (35cm) sudah pun lebih 60% saiz kepala dewasa (56cm). Otak bayi manusia yang baru dilahirkan adalah lebih besar dan lebih berat (400g) daripada otak orang utan dewasa (370g).

Selepas dilahirkan, bayi manusia tidak boleh terus berjalan dan mengikut ibunya seperti baby zirafah. Perkembangan otak manusia memerlukan lebih masa untuk mencapai kematangan, tidak macam anak binatang. Bayi manusia dilahirkan sebelum otaknya cukup matang untuk mengelakkan masalah kelahiran kepala yang terlalu besar. Jadi, bayi manusia mesti dilahirkan lebih awal, sebelum otaknya sematang otak binatang yang baru dilahirkan, kerana jika kepala bayi manusia menjadi terlalu besar, ibu tidak boleh melahirkannya secara alami.

Kita tidak boleh membenarkan tangan bayi manusia keluar dahulu seperti baby zirafah di dalam video tu, sebab kepala bayi manusia yang besar akan tersekat dan boleh menyebabkan kematian kedua-dua ibu dan anak.

Bila kita lihat lengkungan lumbar-sacral, ia menyebabkan saluran peranakan ibu tidak semacam bentuk silinder dan bulat. Ia memberi sedikit halangan kepada kepala bayi yang terpaksa berpusing untuk keluar. Bila kepala bayi tidak berpusing, ia selalunya memerlukan bantuan untuk dilahirkan. Ini dipanggil 'rotational delivery' yang hanya boleh dilakukan oleh pakar perbidanan yang berpengalaman. Doula tak ada kemahiran ini. Sebab itulah kadang-kadang, walaupun bayi itu tidaklah besar, 3kg saja, tetapi boleh tersekat juga jika tidak berpusing keluar dan tidak diberi bantuan 'rotational delivery'.

Kita dapati lebih lagi masalah bersalin bila bayi manusia terlampau overdue dan didapati lebih lagi pembedahan Caesarean kerana kepala bayi yang tersekat. Ini ialah akibatnya bila kepala bayi manusia yang lebih besar dipaksa berpusing melalui saluran peranakan ibu manusia yang sempit.

Sebab itulah, syurga di bawah tapak kaki ibu. Memang susah untuk manusia bersalin, kelahiran manusia memakan masa yang lebih lama lagi daripada binatang, dan itulah pengorbanan ibu untuk DUA keistimewaan yang dikurniakan kepada manusia.

Janganlah abaikan kesihatan ibu dan bayi dengan kelahiran di rumah tanpa kehadiran bidan (bukan doula ya). Kita manusia. Bukan binatang.


Penggunaan Pengering Tangan di Tandas Boleh Menyebabkan Jangkitan Bakteria Pada Tangan

Selepas membasuh tandas di tangan, perkara seterusnya yang anda lakukan adalah mengeringkan tangan anda. Terdapat dua pilihan yang biasa kita gunakan di tandas awak, iaitu menggunakan tisu atau pengeringan tangan yang menggunakan haba.

Beberapa tahun kebelakangan ini, kebanyakan tandas awam di Malaysia sudah memasang alat pengering tangan untuk pengguna. Hal ini dikatakan untuk menjimatkan penggunaan tisu selain dapat juga mengurangkan sampah sarap di tandas akibat tisu yang dibuang bersepah-sepah.

Walau bagaimanapun, adakah menggunakan pengering tangan benar-benar bersih dan tidak terdedah kepada pencemaran bakteria?

Satu penemuan baru sangat mengejutkan di mana penggunaan pengering tangan ini sebenarnya mendedahkan tangan anda dengan jangkitan bateria yang sudah ada dalam alat pengering tersebut.

Alat pengering tangan yang terdapat di tandas berfungsi dengan menyedut udara daripada sekeliling dan menghembuskan udara panas keluar dengan laju. Dengan penambahan suhu, tangan kita akan lebih mudah cepat kering. Walau bagaimanapun, apabila alat ini menyedut udara daripada sekeliliing persekitaran di dalam tandas yang mengandungi bakteria, angin yang dihembus daripadanya akan melekat pula pada tangan kita.

Selain itu, suhu dalaman alat tersebut yang panas juga menggalakakkan pembiakan bakteria. Apa-apa pun, jangan risau kerana bakteria ini tidaklah terlalu bahaya sehingga boleh menyebabkan penyakit.

Penggunaan alat pengering tangan ini didakwa dapat menjimatkan kos. Sekiranya anda ingin membasuh tangan di dalam tandas sebelum makan, sebolehnya elakkan mengeringkan tangan menggunakan alat pengering tangas. Sebaiknya, gunakan tisu.


5 wanita berhijab yang hebat di arena sukan

Bukan mudah mahu menjadi ahli sukan wanita, apatah lagi yang perlu menutup aurat. Di Malaysia, ramai atlet wanita bertudung pernah dikecam netizen kerana mengenakan pakaian sedikit ketat dan dikatakan tidak patuh syariah.

Uniform sukan bagi atlet wanita Muslim sememangnya sukar didapati. Kebanyakan wanita Islam yang ingin menyertai pertandingan di seluruh dunia didapati tidak menepati syarat-syarat pakaian sukan. Hanya baru-baru dan kebelakangan ini sahaja pelbagai persatuan sukan antarabangsa mula mengalihkan perhatian mereka kepada wanita berhijab.

Pada tahun 2012 misalnya, Persatuan Bola Tampar Antarabangsa telah mengubah syarat pematuhan pemakaian supaya membenarkan pakaian yang tidak begitu mendedahkan semasa Olimpik di London. Itupun setelah banyak negara melobi agar ia dibuat. FIFA pula hanya membenarkan wanita berhijab menyertai perlawanan bola sepak di bawah anjurannya bermula tahun 2014.

Walaupun sukar dengan pelbagai kekangan, namun masih terdapat beberapa atlet Muslimah yang meneruskan cita-cita mereka untuk mencipta nama dalam arena sukan di seluruh dunia:

Atlet berusia 31 tahun yang berasal dari New Jersey, Amerika Syarikat ini telah menjadi ahli sukan Amerika pertama yang memakai hijab di Sukan Olimpik di Rio pada tahun lepas.

Ibtihaj mula bermain dengan pedang semasa usianya 13 tahun selepas minatnya disokong oleh ibu. Lagipun, beliau boleh bermain sukan ini sambil memakai pakaian yang menutup aurat. Lama-kelamaan, bakat dan semangat Ibtihaj kemudian semakin mendapat perhatian daripada banyak pihak.

Bekas Presiden US, Barack Obama pernah menyebut tentang kisah Ibtihaj semasa presiden itu memberi ucapan apabila pertama kali melawat masjid di sana. Ibtihaj juga pernah dijemput hos terkenal, Ellen Degeneres datang ke set rancangannya untuk menunjukkan skil pedang Ibtihaj.

Walaupun ahli sukan wanita Iran tidak boleh menyertai pertandingan stadium dalam negara itu sendiri, kerajaan Iran telah memberi kelonggaran kepada kesemua ahli sukan wanita untuk menjadi peserta Olimpik dengan syarat mereka mengenakan hijab dan tidak memakai baju lycra atau sendat.

Semasa sukan Olimpik di Rio, Kimia Alizadeh menjadi atlet wanita pertama dari Iran yang memenangi pingat dalam acara Olimpik. Ketika itu, beliau menewaskan Nikita Glasnovic dari Sweden 5-1 dalam pusingan tempat ketiga yang bertanding untuk pingat gangsa.

Amaiya merupakan seorang ahli tinju muda berusia 16 tahun yang berasal dari Minnesota, Amerika Syarikat. Apabila berada dalam gelanggang, Amaiya menyarungkan baju lengan panjang dan seluar sendat sebelum memakai uniform tinjunya.

Apabila Amaiya ingin menyertai pertandingan Tinju besar di Amerika Syarikat pada bulan September 2015, beliau tidak dibenarkan menjadi peserta kerana peraturan antarabangsa yang menyatakan ahli tinju tidak dibenarkan menutup lengan kaki.

Rentetan itu, Amaiya dan keluarganya yang diwakili Majlis Perhubungan Muslim-Amerika Syarikat (CAIR) telah mendesak agar Persatuan Tinju AS meminta kebenaran sementara daripada Persatuan Tinju Antarabangsa untuk membiarkannya memakai pakaian menutup aurat.

Walau bagaimanapun, Pengarah Eksekutif Tinju AS berkata peraturan itu dibuat atas dasar keselamatan kesemua atlet dan berpendapat bahawa tiada sebarang pindaan akan dibuat dalam masa terdekat.

Walaupun peraturan itu masih berkuat kuasa sehingga ke hari ini, Amaiya masih tidak berputus asa. Beliau masih lagi aktif bertinjuk di gimnasium tempatan.

Peluncur ais dari Emiriah Arab Bersatu ini mula berjinak-jinak dengan dunia meluncur sejak berusia 11 tahun.

Pada tahun 2012, beliau merupakan peluncur ais berbunga pertama dari wilayah Arab yang menyertai piala Eropah. Kini, Zahra sedang mempersiapkan diri untuk menyertai sukan Olimpik pada tahun hadapan. Jika beliau berjaya melepasi ujian saringan, Zahra mungkin wanita pertama dari negara padang pasir menyertai sukan olimpik musim sejuk.

Amna ialah atlet angkat berat dari Emiriah Arab Bersatu. Pada awal penglibatannya, Amna merupakan seorang yang gemarkan makanan sihat sehinggalah beliau menjebakkan diri dalam arena angkat berat.

Pada tahun 2012, Amna menjadi wanita berhijab pertama yang menyertai acara CrossFit Asia. Pada tahun berikutnya, beliau juga menjadi Muslimah pertama yang menyertai Kejohanan Angkat Berat Arnold di Ohio.

Pada tahun 2015, Amna telah memenangi 6 pingat emas dan 3 pingat perak pada Kejohanan Antara Kelab Asia anjuran Persekutuan Angkat Berat Antarabangsa di Jordan.


Anda mungkin sedang amalkan gaya hidup ke arah penyakit kanser.

Jika dalam artikel sebelum ini kami telah berkongsi bagaimana kanser boleh terjadi, kali ini kami akan bantu kongsikan maklumat mengenai faktor yang menyebabkan kanser.

Kita sudah tahu bahawa kanser boleh berlaku apabila berlaku perubahan sel dalam badan. Sel-sel gen dalam tubuh ini boleh termutasi oleh dua faktor iaitu:

Seseorang individu mungkin mempunyai sel gen termutasi sejak lahir kerana sel ini boleh diturunkan daripada ibu bapa kepada anak-anak. Walau bagaimanapun, mutasi sel gen dalam kategori ini tidak banyak berlaku berbanding kategori berikutnya.

Majoriti perubahan sel gen berlaku selepas dilahirkan dan tidak diwarisi daripada ibu bapa. Banyak faktor yang menyebabkan mutasi gen, seperti merokok, radiasi, virus, bahan kimia karsinogen, obesiti, hormon, inflamasi kronik dan kurang aktiviti bersenam.

Mari kita kupas lebih lanjut apa yang menyebabkan mutasi gen kategori kedua ini sehingga menyebabkan ramai orang menderita pelbagai jenis penyakit kanser.

Menurut Cancer Research UK, ini merupakan faktor utama penyumbang kanser yang boleh dielakkan. Di United Kingdom sahaja, ia merupakan punca 28% kematian kanser dan 1 daripada 5 kes kanser. Hal ini demikian kerana kandungan berbahaya dalam rokok seperti benzene dan nitrosamines boleh mengubah DNA dalam badan sehingga menyebabkan kanser.

Tabiat merokok bukan hanya menyebabkan kanser, malah ia juga menyebabkan kematian yang berpunca daripada masalah lain seperti komplikasi jantung dan paru-paru. Jika trend kes kematian akibat merokok ini semakin meningkat, WHO telah membuat anggaran yang merokok menyebabkan 1 bilion kematian di seluruh dunia sepanjang abad ke-21.

Tabiat merokok bukan sahaja menyebabkan kanser paru-paru, malah ia boleh menyebabkan berlakunya 13 lagi jenis kanser! Walau bagaimanapun, kanser paru-paru mempunyai kadar survival yang paling rendah berbanding kanser-kanser lain. Jadi, berhentilah merokok serta-merta.

Pemakanan yang tidak sihat menyebabkan obesiti yang merupakan faktor kedua terbesar punca penyakit kanser selepas merokok. Tabiat pemakanan yang buruk boleh menyebabkan 6 jenis kanser iaitu kanser mulut, tekak, larinks, paru-paru, perut dan usus.

Para saintis masih lagi membuat kajian menyeluruh tentang jenis-jenis makanan yang menyebabkan kanser. Namun, mereka telah mengenal pasti salah satu punca terbesar adalah daging yang diproses.

Kita boleh lihat hari ini penjualan makanan segera seperti burger, nugget, sosej dan sebagainya yang laku bagai pisang goreng panas akibat kesibukan tinggal di bandar. Ramai ibu bapa misalnya mengambil langkah menyuapkan anak-anak dengan makanan ini setiap hari tanpa menyedari mereka boleh mengakibatkan anak itu terkena kanser.

Amalan memakan sayur, makanan tinggi fiber dan buah-buahan boleh mengurangkan risiko terkena kanser.

Tahukah anda senaman boleh mengurangkan risiko penyakit kanser payudara, rahim, dan usus?

Sekiranya anda tidak melakukan sebarang aktiviti fizikal, ia akan memberi kesan kepada jumlah hormon dalam badan. Hormon amat penting kerana ia memberi isyarat dan arahan pada tubuh dan sel. Tubuh badan yang aktif boleh mengubah tahap hormon termasuklah estrogen dan insulin.

Bagi wanita, kecergasan badan boleh mengurangkan kadar estrogen dalam badan. Kadar estrogen yang tinggi inilah yang sering dikaitkan dengan tercetusnya kanser payudara dan kanser rahim. Jadi, merendahkan nilai estrogen boleh mengurangkan risiko kanser pada orang perempuan.

Menurut Jabatan Dermatologi, Hospital Kuala Lumpur, kanser kulit merupakan kanser yang kesepuluh paling biasa terjadi di Malaysia.

Tahukah anda, walaupun sekali sahaja dalam masa dua tahun anda terdedah kepada selaran matahari (tanpa perlindungan), ia sudahpun menggandakan risiko anda terkena penyakit kanser kulit sebanyak tiga kali!

Sinaran UVA dan UVB boleh menyebabkan kerosakan sel pada kulit yang akan termutasi hasil daripada sunburnt. Situasi ini amat berbeza dengan kulit terbakar atau melecur yang disebabkan oleh api. Tonton video penerangan mudah ini untuk memahami bagaimana sinaran UVA dan UVB menyebabkan kanser:

Pastikan anda sentiasa memakai perlindungan apabila keluar pada hari yang panas. Baca artikel ini untuk maklumat lebih lanjut mengenai kepentingan sunscreen.

Walaupun merokok merupakan punca utama kanser paru-paru, pencemaran udara di luar rumah juga boleh meningkatkan risiko terkena kanser paru-paru.

Pada tahun 2013, Agensi Penyelidikan Kanser Antarabangsa (IARC) telah mengumpulkan panel pakar untuk menyelidik kaitan antara pencemaran udara dengan kanser. Panel pakar ini kemudian telah bersetuju bahawa pencemaran udara sememangnya boleh menyumbangkan kanser kepada manusia.

Mereka juga mendapati partikel zarah halus yang dipanggil Particulate Matter atau PM 2.5 boleh menyebabkan kanser. Disebabkan inilah kita diwajibkan memakai topeng muka semasa berlakunya kejadian jerebu teruk dalam negara.


Kuman bersin boleh tersebar sejauh 8 meter

Ianya adalah satu proses di mana apabila bendasing seperti habuk, kuman, bulu binatang dan sebagainya yang memasuki saluran pernafasan, secara automatik hidung kita akan menghantar satu signal refleksi untuk mengeluarkan bendasing tersebut melalui bersin.

Oleh itu, sekiranya anda berasa seperti hendak bersin, jangan cuba menghentikannya dengan menutup hidung anda. Ya, ada sesetengah orang yang cuba menghentikan perbuatan bersin dengan memicit hidung mereka menggunakan tangan.

Pernahkah anda tertanya apabila bersin, berapa jauhkah kuman daripada bersin anda boleh tersebar ke persekitaran anda?

Mengikut laporan daripada Massachusetts Institute of Technology (MIT), apabila bersin, kuman-kuman boleh tersebar sejauh kira-kira 8 meter.

Apabila anda bersin, kuman-kuman ini akan tersebar melalui titisan-titisan air yang sangat kecil yang dikeluarkan melalui hidung. Semakin kecil saiz titsan air ini, semakin jauh jarak kuman anda yang tersebar.

Disebabkan kuman mudah tersebar melalui perbuatan bersin, ada adab-adab yang perlu dijaga apabila anda bersin terutamanya di tempat awam seperti di dalam kelas, taman dan sebagainya.

Apabila anda hendak bersin, pastikan menutup hidung dengan sapu tangan atau tisu.

Sekiranya tiada atau tidak sempat mengambil sapu tangan atau tisu, tutup sahaja hidung dengan tangan kiri. Elakkan menggunakan tangan kanan kerana anda mungkin bersalaman dengan orang lain selepas itu. Digalakkan juga menggunakan bahagian belakang telapak tangan agar anda tidak menyebarkan kuman tersebut melalui sentuhan pada kerusi, meja buku dan sebagainya.


Kisah Nakano Takeko - Samurai wanita terakhir Jepun 1868

Nakano Takeko (1847-1868) adalah seorang samurai wanita hebat yang telah berjuang bermati-matian sehingga maut dalam Perang Boshin di Aizu. Perang Boshin juga dikenali sebagai peristiwa yang membawa revolusi kepada negara Jepun.

Nakano adalah anak perempuan kepada seorang pegawai kerajaan dari Aizu, tetapi dibesarkan di Tokyo. Beliau telah sangat mahir dalam seni kesusasteraan dan seni pertempuran pedang "Itto-Ryu". Beliau juga ada tauliah mengajar dalam penggunaan senjata bernama naginata (lembing berbilah pedang). Beliau menghabiskan masa selama lima tahun menjadi anak angkat serta anak didik pakar seni mempertahankan diri, Akaoka Daisuke. Tetapi Nakano telah meninggalkan gurunya kerana ingin berkahwin. Kemudian beliau pulang ke kampung halaman dan tinggal bersama keluarga asalnya di Aizu pada tahun 1868.

Pada masa ini Perang Boshin tercetus di antara Shogun Tokugawa (militer) dan penyokong Imperial Court (kerajaan nominal). Walaupun Shogun telah menyerah kalah dan hak memerintah telah diserahkan kepada Imperial Court pada tahun 1868, sebahagian daripada tenteranya masih terus berjuang kerana tidak mahu menyerah kalah. Peperangan masih berlarutan di Aizu. Nakano telah menyertai peperangan ini menyebelahi pihak shogun melawan tentera Imperial Court di Aizu.

Disebabkan penguasa di Aizu tidak membenarkan wanita untuk menyertai ketenteraan, Nakano telah membentuk satu unit khas tidak rasmi (Aizu Joshitai) yang terdiri dari 20 orang wanita bersenjatakan Naginata. Ibu dan kakaknya juga turut serta didalam unit ini. Kumpulan ini mengambil bahagian dalam memecahkan pengepungan tentera Imperial. Walaupun hanya bersenjatakan naginata, Nakano berjaya membunuh lima orang musuh sebelum dadanya ditembusi peluru yang ditembak dari jarak jauh.

Penggunaan senjata api atau senjata jarah jauh adalah sangat tidak bermaruah bagi seorang samurai. Ketika hampir merasai kematian dan khuatir ada musuh yang akan mengambil kepalanya sebagai trofi kemenangan, Nakano telah meminta kakaknya untuk memenggal kepala beliau dan kebumikannya sebelum kepalanya dimiliki oleh pihak musuh.

Kekuasaan shogun akhirnya hancur secara total angkara pengepungan dari pihak Imperial yang memiliki senjata yang jauh lebih canggih. Selepas tamat perang, seperti yang diminta Nakano, kakaknya telah mengebumikan kepalanya di bawah pokok pine di Kuil Hokaiji. Dan sebuah monumen Nakano telah dibina dalam mengenang keberanian dah kehebatan jiwa insan bernama Nakano Takeko ini. Nama Nakano sentiasa diingati oleh penduduk Aizu pada setiap kali perayaan musim luruh dimana sekumpulan gadis-gadis muda akan berarak tanda memperingati Nakano serta pasukan perang wanita beliau.

Pada tahun 1868, berlaku restorasi Meiji yang dipelopori oleh Imperial Court. Pada ketika inilah berakhirnya era shogun di Jepun dan pengakhiran bagi samurai.


Adakah setiap manusia mempunyai sel kanser dalam badan?

Beberapa dekad yang lalu, jarang kita dengar pesakit menderita akibat penyakit kanser. Namun, kebelakangan ini, semakin banyak kes yang kita dengar melibatkan kanser.

Bahkan pada tahun lalu, statistik menunjukkan 14% punca kematian rakyat Malaysia adalah berpunca daripada penyakit ini. Lebih menyedihkan apabila ramai anak-anak kecil dan remaja yang maut akibat kanser.

Tubuh manusia terdiri daripada bertrilion-trilion sel. Kanser boleh terjadi sekiranya salah satu unit sel ataupun sekumpulan sel mula berubah. Kebiasaannya, tubuh badan kita mempunyai jumlah dan jenis sel yang betul. Ini disebabkan sel secara alami mengeluarkan isyarat untuk mengawal nilai dan kekerapan setiap sel terbahagi.

Masalah mula timbul sekiranya salah satu sel rosak, hilang atau termutasi. Sel-sel ini akan tumbuh dan membiak dalam gandaan yang terlalu banyak sehingga mengakibatkan pembentukan gumpalan dipanggil tumor. Di lokasi tumor utama inilah kanser boleh mula terjadi.

Walau bagaimanapun, ada sesetengah jenis kanser seperti leukimia yang bermula daripada sel darah dan tidak membentuk tumor. Ia hanya membiak dalam darah dan adakalanya pada sumsum tulang.

Jadi, untuk menjawab persoalan ini, ya sememangnya kanser bermula daripada sel dalam tubuh setiap manusia. Tetapi ia hanya boleh bermula apabila terdapat sebarang perubahan dalam sel gen ataupun kumpulan sel.

Untuk kefahaman yang lebih mudah tentang mutasi gen dan DNA, anda boleh tonton video ini:

Tumor penyebab kanser terbahagi kepada 2 jenis iaitu benign dan malignan. Menurut WebMD, tumor benign bukanlah kanser kerana sel-sel hanya berganda tanpa tujuan di suatu tempat sahaja, namun ia tidak merebak ke bahagian tisu atau organ lain.

Walaupun tumor benign bukanlah punca kanser, rawatan masih diperlukan kerana ia boleh membawa maut sekiranya tumor ini menghimpit saluran darah atau saraf manusia, misalnya. Contoh tumor benign adalah seperti tahi lalat bukan kanser dan fibroid.

Tumor malignan pula merupakan kanser kerana ia mempunyai keupayaan untuk membiak tanpa kawalan dengan menular (metastasize) ke bahagian organ lain dan menyerang tisu sekitarnya. Tumor ini terbentuk daripada sel-sel yang sangat tidak stabil dan bergerak melalui peredaran darah atau sistem limfa.

Sel tumor malignan ini akan menghantar isyarat untuk proses pembentukan sel darah baru yang digelar angiogenesis. Apabila telah mendapat bekalan darah dan oksigen secukupnya, ia akan memasuki saluran darah dan merebak ke kawasan lain.

Tumor malignan juga tidak mempunyai molekul lekatan kimia yang 'menambat' sel-selnya agar berada di lokasi asal tumor benign itu sahaja. Ia akan bergerak tanpa kawalan dan boleh membiak dengan begitu pantas tanpa disedari.

Perkataan 'malignant' itu sendiri yang berasal dari Latin membawa makna 'evil born'. Maka, tak hairanlah ia merupakan salah satu musuh manusia zaman kini.


Kisah Percubaan Gagal Menghasilkan Buku Setanding Al-Quran

Dalam kitab Ijazu al-Quran karya Mustafa Shadiq menyatakan bahawa ada tujuh orang terkemuka yang pernah berusaha menghasilkan buku yang menandingi al-Qur’an. Salah seorang dari mereka adalah Ibnu al-Muqaffa yang menulis al-Qur’an tandingan yang bernama "ad-Durrah al-Yatīmah". Selain itu, Abu Ala al-Ma'arri seorang penyair agung juga pernah mencuba meniru al-Qur’an dalam kitabnya “al-Fushūl wa al-Ghāyāt”. Semua percubaan ini gagal secara total.

Yang menarik perhatian bukan karena mereka gagal dalam usaha ini. Namun lihatlah sifat keagungan umat Islam terdahulu yang mencetak dan menyebar dua kitab ini : "ad-Durrah al-Yatīmah" dan "al-Fushūl wa al-Ghāyāt"

Ianya Benar, umat Islam sendiri yang mencetak dan membaca kitab yang menyerang kitab suci mereka. Ini menunjukkan bahawa kita umat Islam adalah umat yang kuat, terbuka, ikhlas, percaya diri dan sekaligus sangat percaya pada Agama dan janji Tuhan-nya.

Selain tujuh usaha meniru al-Qur’an ini, ada juga percubaan lain dalam tempoh terdekat ini. Misalnya percubaan yang dilakukan oleh sasterawan Mesir yang bernama Bayram al-Tunsi. Pada masa mudanya ia sangat benci pemerintah, hingga ia diasingkan ke Perancis justeru membuatkan jiwanya lebih memberontak.

Beliau ingin mencela parti politik al-Wafd yang saat itu dipimpin oleh Sa'ad Zaghlul. Lalu beliau membuat penulisan bersurah seperti al-Qur’an. Namun kemudian beliau sedar, menangis dan bertaubat. Beliau juga pernah berkata "saya tidak rela ada orang lain meriwayatkan tulisan saya ini". (Namun selepas beliau meninggal dunia, karya beliau tetap dibukukan).

Bayram telah bertaubat setulus hati, banyak berzikir dan selalu menjaga solat hingga akhir hayatnya. Beliau juga ada menulis puisi taubat yang hingga saat ini tersebar dan sering dinyanyikan di kalangan orang Arab. Antara bait popular dalam puisi ini berbunyi:

Yang bermaksud "Dia Memanggilku. Dan aku menjawab panggilannya. Aku menemui-Nya hingga aku bersimpuh di depan pintu-Nya".


Pertembungan aliran Salafi/Wahabbi dengan Asyairah. Sampai bila?

Isu pertembungan antara aliran salafi/wahabbi dan aliran asyairah saya ikuti sejak sekolah rendah. Ketika itu sedang hangat debat Dr Maza dan Dr Abdul Aziz Hanafi. Dan kebetulan abang saya yang sulung ketika itu belajar di al-Azhar, beliau banyak berkongsi kepada saya tentang isu ini.

Pada waktu yang sama, terdapat juga sahutan-sahutan debat antara Dr Maza dan Tuan Guru Sheikh Nuruddin al-Banjari al-Azhari(digelar al-Azhar al-Thani dan sangat ramai pelajar al-Azhar Malaysia mengambil ilmu dan bertalaqqi dengannya ketika Sheikh mengajar di mesir, termasuklah abang saya sendiri yang khatam pelbagai kitab hadis dengan Sheikh Nuruddin). Kedua-dua figura ini saling berbicara di kuliah masing-masing. Namun setahu saya tidak berlaku debat berdepan antara dua tokoh ini

Waktu berlalu, ketika 5 tahun di sekolah menengah, berlaku pelbagai pertembungan antara kedua aliran ini. Setiap tahun, ada sahaja tokoh baru yang pulang. Yang mana beraliran salafi akan seolah-olah mewakili alirannya, dan yang mana beraliran asyairah akan mewakili alirannya. Debat dan wacana terus berjalan dan diwarnai tokoh-tokoh baru dan muda.

Setiap bulan, pasti ada isu yang didebatkan. Makin panas debat di bulan tertentu yang ada peristiwa tertentu seperti nisfu sya'ban, israk mikraj, awal muharram, dan lain-lain peristiwa.

Itulah yang saya saksikan sejak 12 tahun yang lepas. Saya sangat semangat untuk tahu perkembangan isu-isu ini ketika muda dahulu. Asal berjumpa ustaz di mana-mana kuliah yang saya hadiri, saya akan tanyakan hal ini. Tentang facebook, saya gunakan sejak 7 tahun yang lepas, entah berapa puluh group debat agama saya sertai menggunakan akaun facebook yang berlainan. Namun disebabkan sudah bertahun-tahun, pada saya kita perlu ada disiplin serta imej kita sendiri.

Kita perlu bezakan antara mengetahui isu agama sekadar perbincangan kedai mamak dan perbualan kosong,

Dengan perbincangan agama yang memerlukan kita membaca banyak buku serta karya ulamak.

Kita perlu berhenti mengkeji menghina tokoh yang kita tidak suka. Jika suka satu tokoh, maka ikutilah dia. Dan tidak perlu menghina tokoh lain yang tidak sealiran dengan kita. Mudah.

Kita(orang awam dan pelajar) perlu kurangkan berdebat dan banyakkan membaca. Biarkan isu-isu semasa dijawab para ilmuan yang senior dan tua.

Dalam banyak perkara, diam adalah lebih baik. Lebih selamat dan lebih menjaga hubungan. Maka marilah kita berdiam diri terlebih dahulu sebelum mencapai keyboard dan menulis serta "berperang" dengan idea/perkara/isu yang kita tidak setuju.

Ilmu agama adalah berat. Perlukan fokus, minat, bacaan yang sangat banyak, pembelajaran bersama guru serta adab yang tinggi. Ketahuilah.

Muda; adalah nikmat yang sangat indah dimiliki kita semua, maka hargai waktu muda dengan belajar dan membaca.

Sekadar itu dahulu catatan petang sepanjang 7 tahun di Facebook.

Muhammad Aqil Jamaluddin (Pelajar Jabatan Fiqh dan usul fiqh, UIAM)


4 Tanda Anda Mungkin Kekurangan Zat dan Khasiat Dalam Tubuh Badan

Pemakanan yang seimbang amat penting bagi memastikan anda mendapat zat dan khasiat yang diperlukan oleh badan. Untuk pemakanan yang seimbang dan berkhasiat, anda bolehlah mengikuti saranan yang ditunjukkan dalam piramid makanan di bawah:

Setiap kumpulan makanan di mengandungi zat dan khasiat tertentu yang diperlukan oleh badan untuk kekal sihat dan aktif. Kekurangan zat tertentu pada tubuh badan menyebabkan anda mudah mendapat penyakit.

Berikut merupakan beberapa tanda pada tubuh badan anda sekiranya anda kekurangan zat dan khasiat yang diperlukan oleh tubuh badan.

Selain sakit mata, sekiranya mata ada kemerahan, ada kemungkinan anda kekurangan vitamin B2 (riboflavin). Ianya biasa dialami oleh mereka yang mengamalkan diet secara ekstrim.

Riboflavin boleh didapati melalui pelbagai jenis makanan antaranya sayuran berwarna hijau, telur, ikan dan susu.

Zat yang diperoleh melalui pemakanan juga penting bagi memastikan sistem pencernaan dapat berfungsi dengan baik. Walaubagaimanapun, sekiranya jadual pembuangan najis anda tidak teratur seperti terlalu kerap atau cirit-birit, anda mungkin kekurangan zat niacin.

Niacin sangat penting bagi memastikan sistem perkmuhan anda dapat berfungsi dengan sempurna. Zat ini boleh diperolehi melalui beberapa makanan antaranya telur, ikan, daging dan kacang.

Vitamin C sangat diperlukan oleh badan. Ia merupakan sejenis antioksidan yang membantu menguatkan sistem tubuh badan dan melindunginya dari sebarang penyakit. Kekurangan Vitamin C dalam tubuh badan boleh menyebabkan anda lebih mudah terdedah kepada sebarang jenis penyakit.

Sekiranya anda mengelami kekejangan ketika bersukan terlalu aktif, ianya mungkin normal. Walaubagaimanapun sekiranya anda kerap mengalami kekejangan otot tanpa sebab, ianya memberi petanda anda mungkin kekurangan vitamin E.

Dalam sebuah laporan oleh California Medicine melaporkan, kajian terhadap 24 orang responden yang mengambil vitamin E didapati mengalami kurang kekejangan otot terutamanya otot kaki. Vitamin E ini boleh diperoleh melalui pelbagai makanan antaranya telur, sayuran hijau, minyak sayur dan kacang.


5 Foto Paling Mahal di Dunia Setakat Ini

Pada zaman sekarang, semua orang mampu jadi jurufoto kerana kelengkapannya mudah diperolehi. Kamera pula sentiasa ada di dalam poket untuk digunakan. Walaupun begitu, apa yang membezakan jurufoto sebenar dengan jurufoto sambilan atau suka-suka adalah betapa seriusnya mereka melakukan pekerjaan itu.

Kita mungkin mengambil suka-suka kerana rasa seronok tetapi jurufoto sebenarnya setiap masa menantikan detik yang dirasakan cukup berbaloi untuk dia menekan butang kamera.

Berikut adalah senarai 5 gambar paling mahal yang telah dijual setakat ini.

Sebenarnya foto ini bukanlah gambar sebenar yang diambil di lokasi  dan waktu yang dikatakan. Gambar tersebut merupakan rekaan semula dalam bentuk lakonan semula dengan menggunakan model dan jurumekap, bagaimana situasi sekumpulan tentera selepas diserang hendap di Afghanistan pada tahun 1986.

Gambar ini direka dan diambil oleh seorang jurufoto bernama Jeff Wall untuk menceritakan secara halus hubungan yang terjalin di antara askar-askar yang menjadi mangsa kepada peperangan antara negara. Harga lelongan gambar tersebut mencecah RM15.86 juta.

Dua orang jurufoto yang bernama Gilbert Prousch dan George Passmore merakamkan siri 37 keping gambar yang dicetak pada tahun 1973, dijual dalam acara lelongan pada tahun 2008 dengan harga RM16.28 juta

Ramai yang meragui mengapa gambar gadis berbaju jingga ini mampu membawa nilai berjuta-juta ringgit. Bagaimana gambar ini menjadi sebegitu mahal ada ceritanya sendiri. Gadis dalam gambar tersebut adalah wanita bernama Cindy Sherman yang kini menjadi salah seorang simbol inspirasi jurufoto dan pengarah filem di Hollywood. Oleh kerana kejayaan beliau pada ketika ini, itu yang membuatkan gambar beliau yang diambil sendiri itu menjadi mahal. Dijual dengan harga RM16.83 juta dalam lelongan.

Kami terpaksa padamkan bahagian gambar tersebut kerana imej itu tidak sesuai untuk tontonan umum. Imej itu diambil pada tahun 1981 memaparkan bintang Hollywood terkenal satu masa dulu iaitu Brooke Shields dalam keadaan tidak berpakaian seurat benang pun, ketika baru berumur 10 tahun. Kami tak mahu ulas panjang tentang gambar ini kerana itu lebih baik.

Menjadi gambar kedua paling mahal di dunia selepas dilelong pada harga RM17.189 juta pada tahun 2014.

Memaparkan Sungai Rhine di Eropah pada tahun 1999 yang merentasi beberapa negara, Rhein II pada asalnya mempunyai watak-watak lain yang dipadamkan oleh artisnya, Andreas Gursky atas alasan gambar tersebut perlu diolah untuk memaparkan sungai yang diterjemahkan dalam bentuk moden. Dilelong pada tahun 2011 dengan harga mencecah RM18.768 juta.